2o ΣΥΜΠΟΣΙΟ ΜΕΓΑΛΗ ΕΛΛΑΔΑ SIBARI 13-18/4/2010\nHome Όλα τα άρθρα Τα Ιταλικά στην Εκπαίδευση 2o ΣΥΜΠΟΣΙΟ ΜΕΓΑΛΗ ΕΛΛΑΔΑ SIBARI 13-18/4/2010\nΠέμπτη, 06 Μάιος 2010 08:38\nΟι έξι ημέρες μας στη Μεγάλη Ελλάδα.\n(Σχολική Εκπαιδευτική δράση έξι Ελληνικών σχολείων στην Κάτω Ιταλία.)\nτων Στεφανία Δανδανίδου, Λαμπρινή Καραγιάννη, Μαρία Διαμαντοπούλου, Κωνσταντίνα Καραγιοβάννη\nΈξι σχολεία, προερχόμενα από την Ξάνθη (δύο), την Αλεξανδρούπολη, το Κρανίδι, την Κάρυστο και το Αιγάλεω,\nμε διακόσιους συνολικά μαθητές και συνοδούς, ξεκίνησαν σε συνεργασία με τον ελληνοϊταλικό σύνδεσμο και ύστερα από συνεννοήσεις που διήρκεσαν δυο περίπου μήνες, να ανακαλύψουν εκ νέου τις αρχαίες ελληνικές αποικίες της αρχαϊκής και κλασικής περιόδου που βρίσκονται στη Νότια Ιταλία και Σικελία, την περιοχή της Μεγάλης Ελλάδας.\nhttp://www.inital.gr/Μεγάλη-Ελλάδα/461-ΓΕΝΝΗΣΗ-ΤΩΝ-ΕΛΛΗΝΙΚΩΝ-ΑΠΟΙΚΙΩΝ-ΣΤΗ-ΜΕΓΑΛΗ-ΕΛΛΑΔΑ (κείμενο στα Ιταλικά)\nΟ χαρακτηρισμός «Μεγάλη» δεν προσδιορίζει τόσο την γεωγραφική έκταση, όσο το μέγεθος της αναγνώρισης που έδειχνε ο αρχαίος κόσμος αφενός στον πολιτισμό που ανέπτυξαν οι φιλόσοφοι, οι καλλιτέχνες, οι επιστήμονες στα ελληνικά κέντρα και αφετέρου στην οικονομική και πολιτική ισχύ που κατάφεραν να αποκτήσουν.\nΑνέδειξε πολλούς σημαντικούς στοχαστές της αρχαιότητας οι οποίοι γεννηθήκαν ή ανέπτυξαν δραστηριότητα εκεί :\nΟ Αρχιμήδης από τις Συρακούσες, ο φιλόσοφος Πυθαγόρας που έζησε στον Κρότωνα και το Μεταπόντιον, ο Παρμενίδης και ο Ζήνων από την Ελέα, ο Εμπεδοκλής από τον Ακράγαντα, ο ρήτορας Γοργίας από τους Λεοντίνους, ο λυρικός ποιητής Στησίχορος και πολλοί άλλοι.\nΗ Μεγάλη Ελλάδα συνέχισε πάντα να υπάρχει σαν πνευματικό-πολιτιστικό δημιούργημα, αφού ακόμα σήμερα ένα μέρος του πολιτισμού, των ηθών, των εθίμων και της ελληνικής γλώσσας υπάρχουνε στη Κάτω Ιταλία.\nΚαλό μας “ταξίδι” λοιπόν…\n13/4/2010, ΗΜΕΡΑ 1η\nΞεκινήσαμε το κάθε σχολείο από την πόλη του και δια μέσου Πάτρας και Ηγουμενίτσας φτάσαμε ακτοπλοϊκώς την επόμενη ημέρα στο Μπάρι και το Μπρίντιζι αντίστοιχα .\nΟι έξι αποστολές συναντήθηκαν στο Λέτσε απ’ όπου ξεκίνησαν ένα “ταξίδι ανάμνησης” στην ιστορία.\n14/4/2010, ΗΜΕΡΑ 2η\nΣΤΕΡΝΑΤΙΑ - ΚΑΛΗΜΕΡΑ (STERNATIA-CALIMERA)\nΠρώτη στάση μας η Στερνατία (Sternatia), ένα Ελληνόφωνο χωριό στη Σαλεντινή Ελλάδα, Απουλία ( Grecia Salentina, Puglia).\nΟι εκπλήξεις εκεί διαδέχονταν η μία την άλλη...\nΑρχικά κάποιοι καταστηματάρχες που είδαν τις ελληνικές πινακίδες στα λεωφορεία μας κερνούσαν, εμφανώς συγκινημένοι. Θα μπορούσαμε να πούμε πως ήταν σαν να είχαμε κάνει κατάληψη στο μικρό Ελληνόφωνο χωριό. Οι μαθητές που είχαν αποβιβαστεί προχώρησαν προς το ιστορικό κέντρο για να δουν ένα παλιό υπόγειο ελαιοτριβείο. Περιπλανηθήκαμε στα όμορφα σοκάκια. Οι κάτοικοι μας παρατηρούσαν γεμάτοι περιέργεια από τα παράθυρα τους και μας ρωτούσαν για την καταγωγή μας.\nΤην προσοχή μας τράβηξαν οι επιγραφές οι οποίες ήταν στα Γκρεκάνικα, καθώς και τα ονόματα των οδών που προέρχονταν από τα ελληνικά. Το ελαιοτριβείο είχε γεμίσει ασφυκτικά και καθώς περιμέναμε τη σειρά μας, συνομιλούσαμε με τους ντόπιους τους οποίους καταλαβαίναμε χωρίς μεγάλη προσπάθεια. Ένας παπάς σταμάτησε και μας έπιασε κουβέντα. Η συγκίνηση του ήταν εμφανής καθώς μας ρωτούσε για την Ελλάδα. Εμείς τον ρωτήσαμε για τη ζωή στα Ελληνόφωνα χωριά , τη γλώσσα, τη διατήρηση του γλωσσικού ιδιώματος για τα υπέροχα τραγούδια τους.\nΟι απαντήσεις του μας προβλημάτισαν, αυτό το αρχαίο γλωσσικό ιδίωμα, το γκρίκο (grico) με τα χρόνια χάνεται όσο φεύγουν από τη ζωή οι γηραιότεροι κάτοικοι του χωριού, οι οποίοι το μιλούν.\nΗ γλώσσα δεν ομιλείται πλέον ούτε στο σπίτι οπότε και δε μεταβιβάζεται στους νεότερους. Οι νέοι έχουν άλλα ενδιαφέροντα, ο σύγχρονος τρόπος ζωής γκρεμίζει γρήγορα τα πάντα, ό,τι γκρεκάνικο, τα έθιμα και τις παραδόσεις.\nΒέβαια υπάρχουν φωνές και αχτίδες ελπίδας, όπως η εφημερίδα του Συνδέσμου “Grika Milume” η οποία ονομάζεται “i Spitta” (η Σπίνθα) η οποία και εκδίδεται στη γλώσσα των γκρεκάνων ( www.grikamilume.com, http://grikamilume.blogspot.com/ ).\nΕκεί συναντήσαμε τον κο Gaetano, ο οποίος μιλούσε γκρίκο (grico)... μάλλον θα λέγαμε ότι αυτός ήρθε να μας βρει. Ήθελε να μας μιλήσει στα ελληνικά… Μας ενημέρωσε ότι πολλά από τα ελαιόδεντρα της περιοχής τα είχαν φέρει ως ρίζες από την Ελλάδα. Μας απάγγειλε ένα ποίημα και μας είπε και μια ενδιαφέρουσα ιστορία για το χωριό του. Καταλαβαίναμε πολλά στο ιδίωμα που μιλούσε. Ήμασταν εκστασιασμένοι… Μας ενημέρωσε, και αργότερα μας πήγε να το δούμε, ότι στο χωριό υπάρχει Κέντρο Σπουδών με την ονομασία “Chora ma” όπου λειτουργεί δίωρο τμήμα εκμάθησης της νέας ελληνικής γλώσσας. Αυτό ήταν κάτι που μας χαροποίησε!\nΣτο τέλος μας ξενάγησε ο ίδιος στο ελαιοτριβείο και μας συγκίνησε πολύ με το αποχαιρετιστήριο ποίημα του. Συνομιλήσαμε επίσης με τον 64χρονο κύριο Λέτσε, στον οποίο κάναμε τις ερωτήσεις στα ιταλικά, από το γλωσσάριο που επιμελήθηκε η καθηγήτρια των ιταλικών προκειμένου να επικοινωνούμε ευκολότερα στην Ιταλία.\nΎστερα κατευθυνθήκαμε προς το Λέτσε, περνώντας πρώτα από το χωριό Καλημέρα που λόγο της άναρχης ανοικοδόμησης έχασε τα στοιχεία της παραδοσιακής αρχιτεκτονικής του.\nΦτάνοντας στο Λέτσε, διαπιστώσαμε ότι δεν είναι καθόλου άδικος ο χαρακτηρισμός του ως η Φλωρεντία της Κάτω Ιταλίας. Στα στενά πέτρινα σοκάκια της πόλης παρατηρούσαμε με περίσσιο θαυμασμό τα κτίρια καθώς το ένα ήταν ομορφότερο από το άλλο, οι λεπτομέρειες μπαρόκ και τα λουλουδάτα μοτίβα στις πόρτες και τα μπαλκόνια ήταν τόσο καλοδιατηρημένες που μας έκαναν να αναλογιστούμε το πως οι Ιταλοί διαφυλάσσουν και αναδεικνύουν το παρελθόν και τα ιστορικά κτίρια τους, πως θα ήταν οι μεγαλουπόλεις μας αν κάναμε το αυτονόητο και διατηρούσαμε τα ιστορικά κτίρια μας. Ο καθεδρικός του Λέτσε, ένα υπέροχο κτίριο καταμεσής του ιστορικού κέντρου, πλαισιώνεται από μία υπέροχη πλατεία γεμάτη χώρους αναψυχής για μικρούς και μεγάλους. Στην άκρη της πλατείας ανακαλύψαμε ένα αρχαίο θέατρο, τμήμα της ανασκαφής της αρχαίας αγοράς (Foro Romano).\nΟ χρόνος πέρασε γρήγορα και ξεκινήσαμε για τον τελικό προορισμό μας, τη Σύβαρη. Η τρίωρη διαδρομή ήταν υπέροχη, θαυμάσαμε κτήματα γεμάτα ελαιόδεντρα, αμπέλια, εσπεριδοειδή και είδαμε υπέροχα φωτισμένα Κάστρα και έναν αρχαίο Ελληνικό Ναό.\nΦτάσαμε στο ξενοδοχείο, τακτοποιηθήκαμε στα δωμάτια και μετά συγκεντρωθήκαμε στο εστιατόριο για να δειπνήσουμε.\nΚαιρός για γνωριμίες… οι μαθητές άρχισαν να πιάνουν φιλίες μεταξύ τους, τα έξι σχολεία σιγά σιγά ενώθηκαν σ’ ένα.\nΣτο τέλος του δείπνου είχαμε την ευκαιρία να ακούσουμε το καλωσόρισμα του προέδρου του Ελληνοϊταλικού Συνδέσμου, κου Ε. Αλεξανδρή καθώς και της προέδρου του Δημοτικού Συμβουλίου που…, προς έκπληξη μας, μάς καλωσόρισε στα Ελληνικά. Όλα ήταν πολύ οικεία και αισθανόμασταν σαν στο σπίτι μας.\nΣτο τέλος του δείπνου οι καθηγητές Ιταλικής συνεννοήθηκαν με τους διοργανωτές για το πρόγραμμα της επόμενης ημέρας, παρέλαβαν ένα ενημερωτικό φυλλάδιο για την περιοχή, με το οποίο εμπλούτισαν το υλικό που ήδη είχαν, προκειμένου να ενημερώσουν τους μαθητές με πρόσθετα ιστορικά στοιχεία. Ήδη οι μαθητές γνώριζαν βασικά ιστορικά στοιχεία για την περιοχή, καθώς είχε προηγηθεί του ταξιδίου προβολή σχετικών βίντεο, διανομή ενημερωτικού υλικού και έρευνα εκ μέρους τους, σχετικά με τα χαρακτηριστικά της περιοχής και της Μεγάλης Ελλάδας γενικότερα.\n15/4/2010, ΗΜΕΡΑ 3η\nΛΙΜΝΕΣ ΣΥΒΑΡΗΣ (LAGHI DI SIBARI)\nΤο πρωί της Πέμπτης, μαζευτήκαμε για ένα γρήγορο πρωινό και μετά μπήκαμε στα λεωφορεία με κατεύθυνση τις λεγόμενες «λίμνες της Σύβαρης», ένα τεράστιο πάρκο φιλοξενίας πλεούμενων, με τη μοναδική ιδιομορφία ότι ο κάτοχος του πλεούμενου μπορεί να φτάσει με το σκάφος του ως την πόρτα του σπιτιού του.\nΠώς να μετατρέψεις ένα έλος σε ένα φανταστικό μέρος ελλιμενισμού ιστιοπλοϊκών και άλλων σκαφών αναψυχής; Οι καλύτερες ιδέες είναι οι απλές ιδέες. Στο μέρος αυτό φτιάχτηκαν 3 τεχνητές λίμνες οι οποίες φιλοξένησαν ένα πρότυπο χωριό - πόλη θα λέγαμε καλύτερα. Οι ιδιοκτήτες σκαφών, έχουν ένα επί πληρωμή απάνεμο μέρος, για να ξεκουράζονται μεταξύ των ταξιδιών τους. Πρόκειται για το μεγαλύτερο χώρο στάθμευσης θαλάσσιων σκαφών στην Ευρώπη μέσα σε έναν καταπράσινο χώρο. Αποτελεί ουσιαστικά ένα καλοκαιρινό θέρετρο. Μας μίλησε ο διευθυντής του πάρκου ο οποίος μας εξήγησε τη λειτουργία του χώρου αυτού ο οποίος αποφέρει σημαντικά έσοδα στην οικονομία της περιοχής.\nΑΡΧΑΙΟΛΟΓΙΚΟΣ ΧΩΡΟΣ ΚΑΙ ΑΡΧΑΙΟΛΟΓΙΚΟ ΜΟΥΣΕΙΟ ΣΥΒΑΡΗΣ\n(GLI SCAVI E IL MUSEO ARCHEOLOGICO DI SIBARI)\nΑΡΧΑΙΑ ΣΥΒΑΡΗ (L’ ANTICA SIBARI)\nΑναχωρήσαμε από τις λίμνες της Σύβαρης και σε δέκα λεπτά βρισκόμασταν στον αρχαιολογικό χώρο. Η ανασκαφή αποκάλυψε τρία στρώματα, καθώς στο διάβα των αιώνων τη θέση του ονόματος της διαδέχτηκαν το επίσης ελληνικό «Θούριον» και η ρωμαϊκή «Κόπια». Περιηγηθήκαμε στον χώρο που είναι ακόμα σε ανοιχτή ανασκαφή, καθώς η πόλη ήταν πολύ μεγάλη. Είδαμε ψηφιδωτά και καλοδιατηρημένες τοιχογραφίες. Οι Συβαρίτες ήταν γνωστοί κατά την αρχαιότητα για την ροπή τους στην τρυφηλότητα, δηλαδή την καλοπέραση και την πολυτέλεια. Το ψιλόβροχο που είχε αρχίσει αποδείχθηκε γεγονός αδιάφορο μπροστά στον ενθουσιασμό μας κι έτσι συνεχίζοντας περπατήσαμε σε όλη την επισκέψιμη αρχαιολογική περιοχή. Η ξεναγός μας διηγήθηκε τοπικούς θρύλους και μύθους για την αρχαία πόλη.\nΣειρά είχε το Αρχαιολογικό Μουσείο της Σύβαρης. Η αρχαία Σύβαρη ιδρύθηκε από Αχαιούς από την Ελίκη και Ίωνες από την Τροιζήνα. Συνεπώς η επιλογή της συμμετοχής του σχολείου από το Κρανίδι δεν ήταν τυχαία καθώς οι πρόγονοί του πρωτοκατοίκησαν στην περιοχή. Αξίζει να αναφέρουμε ότι το σχολείο αυτό βρίσκεται στο στάδιο της αδελφοποίησης με σχολείο της περιοχής και ενδιαφέρεται ιδιαίτερα να γνωρίσει σε βάθος την περιοχή με την οποία το συνδέουν ιδιαίτεροι δεσμοί.\nΗ ξενάγηση στο αρχαιολογικό μουσείο ξεκίνησε και οι καθηγητές Ιταλικών ανέλαβαν τη μετάφραση των όσων έλεγαν οι συνοδοί αλλά και το προσωπικό του Μουσείου. Υπέροχα αγάλματα και αγγεία με ελληνικές επιγραφές και γράμματα που όλοι αναγνωρίζαμε, απόδειξη ότι ο Ελληνικός πολιτισμός μεγαλούργησε και σε αυτές τις περιοχές.\nΣτο τέλος της ξενάγησης μας υποδέχθηκε η Έφορος του Αρχαιολογικού Μουσείου και της όλης περιοχής που ονομάζουμε Μεγάλη Ελλάδα.\nΝέα έκπληξη… τα Ελληνικά της ήταν θαυμάσια, κανένας κόπος να καταλάβουμε αυτά που μας έλεγε. Από την ομιλία της κρατήσαμε το θαυμασμό της για την Ιστορία μας και για τον πολιτισμό που έφερε η Αρχαία Ελλάδα στην Ιταλία πριν από αιώνες. Ήταν ιδιαίτερα συγκινημένη που έβλεπε Έλληνες μαθητές να ενδιαφέρονται για την ιστορία τους. Μας ενημέρωσε για τη συνεργασία κατά τους θερινούς μήνες με τον καθηγητή αρχαιολογίας κ. Πετρόπουλο και την ομάδα αρχαιολόγων από την Εφορεία της Πάτρας που κάνει πραγματικότητα τη συνέχιση των ανασκαφών στη Σύβαρη.\nΕίναι σημαντικό να αναφέρουμε ότι ο πρόεδρος του Ελλ/κού Συνδέσμου Κος Αλεξανδρής τόνισε την επιτακτική ανάγκη και υποχρέωση να αναγράφονται οι ταμπέλες των εκθεμάτων του μουσείου -καθότι ελληνικών- και στην ελληνική γλώσσα ώστε να ολοκληρώνεται με αυτό τον τρόπο η ταυτότητα τους και να είναι άμεση η ανάγνωση τους από τους επισκέπτες στην αυθεντική γλώσσα προέλευσής τους.\nΚΑΣΣΑΝΟ (CASSANO ALLO IONIO)\nΜε την αύρα του Ιονίου να μας χαϊδεύει γλυκά πήραμε τον ανηφορικό δρόμο για το Κασσάνο του Ιονίου, μια πόλη αρκετά μεγάλη.\nΞεκινώντας από ψηλά στο βουνό, βάλαμε τα κράνη μας και μπήκαμε στη σπηλιά του Sant’ Angelo. Είδαμε σταλακτίτες και σταλαγμίτες καθώς και τον ομαδικό τάφο μιας πρωτόγονης κοινωνίας με δείγματα ανθρώπινης δραστηριότητας και στοιχεία πολιτισμού.\nΚατηφορίσαμε για να περιηγηθούμε στα στενά της πόλης με οδηγούς τους νέους της περιοχής που είχαν αναλάβει την ξενάγησή μας. Μας έκαναν εντύπωση τα πολλά μπαλκόνια, κάτι το οποίο δεν είναι σύνηθες στη Βόρεια Ιταλία.\nΕπόμενη στάση μία Εκκλησία Καπουτσίνων, όπου μας μίλησε ο ιερέας για την ιστορία των Καπουτσίνων Ιερέων και της εκκλησίας την οποία πριν έτη αναστήλωσε ο ίδιος με τη βοήθεια κατοίκων.\nΣυνεχίσαμε απολαμβάνοντας την εξερεύνηση του στο ιστορικού κέντρου της πόλης και επισκεφτήκαμε ένα σύλλογο που φτιάχνει παραδοσιακό κρασί από τοπικές ποικιλίες. Το όνομά του; «Ταβέρνα του Βάκχου». Τρεις απίθανες ντόπιες κυρίες μας τραγούδησαν παραδοσιακά τραγούδια της περιοχής και μας κέρασαν τοπικά εδέσματα. Εμείς τους ανταποδώσαμε τραγουδώντας και χορεύοντας παραδοσιακούς ελληνικούς χορούς.\nΕντύπωση μας έκανε η πλατεία με το όνομα «Ήρωες της Κεφαλλονιάς», προς τιμήν πεσόντων Κεφαλλονιτών για το Κασσάνο. Οι κάτοικοι που συναντούσαμε ήταν πολύ φιλόξενοι και χαρούμενοι που έβλεπαν Έλληνες και αισθανόμασταν ότι βρισκόμαστε στον τόπο μας. Κατηφορίσαμε προς την κεντρική πλατεία και μπήκαμε στο Λαογραφικό Μουσείο όπου θαυμάσαμε έργα τέχνης, πίνακες αγίων και παλαιά άμφια των ιερέων.\nΕπισκεφτήκαμε τον καθεδρικό ναό όπου εκείνη την ώρα τελούνταν από τον Επίσκοπο της περιοχής Βάπτιση. Κατεβήκαμε στην κρύπτη όπου λειτουργούσε το Μουσείο με τις φάτνες, όπου υπήρχε μια πρωτότυπη σύνθεση πολλών μέτρων σε μινιατούρα που αναπαριστούσε το παραδοσιακό τελετουργικό που ακολουθούσαν οι κάτοικοι για να γιορτάσουν τη Γέννηση και να τιμήσουν τη Σταύρωση του Θεανθρώπου.\nΗ ώρα πέρασε γρήγορα και κατηφορίσαμε στο θέατρο της πόλης όπου μας υποδέχεται ο Δήμαρχος και η πρόεδρος του Δημοτικού συμβουλίου που προσπαθούσε ως γνώστης Ελληνικών να μας εξηγήσει τα πάντα. Ο αντιδήμαρχος πολιτισμού που μας μίλησε για την ιστορία του θεάτρου της πόλης που ήταν πανέμορφο.\nΦεύγουμε και κάνουμε μία σύντομη στάση για να απολαύσουμε το Ιταλικό παγωτό. Φτάσαμε σύντομα στο ξενοδοχείο και καθίσαμε για δείπνο. Οι μαθητές είχαν πλέον γνωριστεί αρκετά καλά μεταξύ τους κι ανταλλάσανε τηλέφωνα, για να διατηρήσουν επαφή μετά την επιστροφή τους στην Ελλάδα.\nΣτην διάρκεια του δείπνου ενημερωθήκαμε για τις δραστηριότητες της επόμενης ημέρας που θα ξεκινούσε το Συμπόσιο.\nΜετά το δείπνο όλα τα ελληνικά σχολεία άρχισαν πρόβες στους παραδοσιακούς χορούς. Κάθε κούραση έφυγε και η πρόβα εξελίχθηκε σε πάρτυ.\n16/4/2010, ΗΜΕΡΑ 4η\n2o ΣΥΜΠΟΣΙΟ ΜΕΓΑΛΗ ΕΛΛΑΔΑ (2ο SIMPOSIO MAGNA GRAECIA)\nΤο πρωί κατέβηκαν οι μαθητές που θα παρουσίαζαν χορούς με παραδοσιακές φορεσιές, έτσι το πρωινό μας ήταν αρκετά πολύχρωμο και ευχάριστο.\nΞεκινήσαμε για το συνεδριακό χώρο όπου η ψιλή βροχή χάλασε τα σχέδια των διοργανωτών που είχαν προβλέψει να γίνουν στο υπαίθριο θέατρο του ξενοδοχείου, χωρητικότητας 1.000 ατόμων.\nΕκτός από τα 6 ελληνικά σχολεία συμμετείχαν και άλλα 22 ιταλικά σχολεία μαθητές δημοτικού, γυμνασίου και λυκείου από τις Ελληνόφωνες περιοχές της Κάτω Ιταλίας, κυρίως της Καλαβρίας που μας φιλοξενούσε. Τα ιταλικά σχολεία και είναι αδελφοποιημένα μέσω του Σχολικού Δικτύου, επικεφαλής του οποίου είναι το σχολείο “G. Sabatini” της πόλης Borgia.\nΠερίπου χίλιοι μαθητές και συνοδοί κάλυψαν κάθε τετραγωνικό της αίθουσας που στο μεταξύ είχε ετοιμαστεί για το συμπόσιο. Αφού φόρεσαν όλοι, μικροί και μεγάλοι τις όμορφες μπλούζες-δώρο του Ελλ/κού Συνδέσμου που έγραφαν Τi amo- σ’αγαπώ και είχαν τις σημαίες των δύο χωρών, ξεκίνησε η γιορτή!\nΦωνές, γέλια, χρώματα, αγχωμένοι μαθητές για τις παρουσιάσεις, τα πάντα κυλούσαν ρολόι…Το ξενοδοχείο φυλασσόταν από αστυνομικούς και σύντομα καταλάβαμε το γιατί…Δήμαρχος, Αντιδήμαρχοι, Πρόεδρος του Δημοτικού Συμβουλίου, ο Επίσκοπος της περιοχής, η Έφορος του Αρχαιολογικού Μουσείου, η Στρατιωτική ηγεσία, η ηγεσία της Αστυνομίας, πάνω από εκατό συνοδοί και χίλιοι μαθητές ήταν εκεί. Η όλη εκδήλωση τελούσε υπο την αιγίδα της Νομαρχίας, ενώ ο Δήμος Cassano Ionio ήταν συνδιοργανωτής και παρείχε πολύτιμες υπηρεσιες καθ' όλη την διάρκεια του συμποσίου στο Σχολικό Δίκτυο και τον ιταλοελληνικό σύνδεσμο.\nΣτις 10.00 άρχισαν οι εργασίες του Συμποσίου και κάθε ένα από τα σχολεία παρουσίασε σχολικές εργασίες που είχαν σχέση με τη διερεύνηση των ριζών των Ελληνόφωνων περιοχών αλλά και άλλες δράσεις που μας εξέπληξαν ευχάριστα και μας εντυπωσίασαν.\nΤις παρουσιάσεις και ομιλίες των μαθητών συμπλήρωναν ιδανικά παραδοσιακοί χοροί και τραγούδια, κεφάτη ταραντέλα από μικρά παιδιά που χόρευαν καταπληκτικά, παραδοσιακοί, γεμάτοι μνήμες χοροί της Θράκης από τα σχολεία Αλεξανδρούπολης και Ξάνθης, παραδοσιακοί χοροί με νησιώτικο άρωμα από την Εύβοια και το Κρανίδι. Ο πολιτιστικός σύλλογος Κρανιδίου είχε δανείσει τις πανέμορφες και πανάκριβες παραδοσιακές στολές στους μαθητές του σχολείου.\nΟι μαθητές της Καρύστου χόρεψαν εκπληκτικά! Συμμετείχαν μαθητές που ήταν μέλη σε χορευτικό συγκρότημα κι ο συνοδός τους διδάσκει παραδοσιακούς χορούς εδώ και χρόνια. Αυτό έδωσε επαγγελματικό αέρα στην παρουσίαση και όλοι θαύμασαν τον καλό συγχρονισμό και την όμορφη κίνηση.\nΟι μαθητές της Θράκης χόρεψαν ένα τραγούδι που ξύπνησε αναμνήσεις σε μία Ιταλίδα παντρεμένη με Θρακιώτη, μόλις άκουσε το τραγούδι του γάμου της σηκώθηκε όμως δεν ήξερε τα βήματα και χτυπώντας παλαμάκια γύρω από τους μαθητές έλεγε «είμαι Ελληνίδα εγώ… παντρεύτηκα Έλληνα από τη Θράκη… το τραγούδι του γάμου μου». Θα λέγαμε ότι οι μαθητές μας της έφτιαξαν την ημέρα…\nΑπό τις πολλές σχολικές δράσεις ξεχώρισε η εξής που πραγματοποιήθηκε από ένα Δημοτικού Σχολείο: οι μαθητές οργάνωσαν μια επίσκεψη στο γηροκομείο της περιοχής και μίλησαν με τους ηλικιωμένους που θυμήθηκαν τη νιότη τους. Άρχισαν να φτιάχνουν τα γενεαλογικά δέντρα των οικογενειών, προχώρησαν σε βάθος σε γενεές και τελικά κατάφεραν οι μικροί μαθητές να βρουν από πού προέρχεται ο καθένας κάνοντας τελικά το γενεαλογικό δέντρο όλου του χωριού. Μάλιστα, χαμένοι συγγενείς ξαναβρέθηκαν. Η δράση αυτή έδωσε ζωή σε πολλούς υπερήλικες που συμμετείχαν ενεργά και βοήθησε τους μαθητές στην κατανόηση της πορείας των γενεών.\nΤο μεσημέρι κάθε αποστολή είχε ετοιμάσει τραπέζι με παραδοσιακά προϊόντα της περιοχής της και οι συμμετέχοντες μπορούσαν να δοκιμάσουν γεύσεις από την τοπική και την ελληνική κουζίνα. Μαθητές και συνοδοί ρωτούσαν για τα υλικά και μάθαιναν τοπικές συνταγές. Υπέροχη η συμμετοχή του Bisignano που ως σχολική δράση είχε να αναπαράγει με κάθε λεπτομέρεια τις παραδοσιακές φορεσιές του τόπου του και παρουσίασε δύο πανέμορφα παιδιά ντυμένα με αναγεννησιακές στολές που τραβούσαν τα βλέμματα όλων των συμμετεχόντων.\nΜετά το μεσημεριανό που ήταν γεμάτο γεύσεις, οι διοργανωτές μας κατεύθυναν στο θέατρο όπου μία ομάδα προερχόμενη πάλι από το Bisignano, οι λεγόμενοι “Sbandieratori” παρουσίασε θέαμα με σημαίες και ακροβατικά. Οι μαθητές καταχειροκροτήθηκαν γιατί εκτέλεσαν με εξαίρετη ακρίβεια το δύσκολο εγχείρημα τους που περνά ως έθιμο από γενιά σε γενιά.\nΓυρίσαμε στην αίθουσα όπου το συμπόσιο έφτανε στο τέλος του.\nΟι μαθητές του Αιγάλεω έχοντας δύο μαθήτριες με πραγματικά καταπληκτικές φωνές παρουσίασαν τραγούδι με κιθάρες και έδεσαν την παράδοση με το νεοελληνικό τραγούδι. Αξίζει να σημειωθεί ότι ο μαθητής που διάβασε την παρουσίαση του σχολείου του και αναφέρθηκε στην περιοχή Αιγάλεω έμαθε μία ίσως και παραπάνω σελίδα στα Ιταλικά (γλώσσα που δεν είχε ξαναμιλήσει) μέσα σε μία νύχτα, ενώ η προφορά του ήταν τέλεια…τόσο εύκολο είναι.\nΤο τέλος αποδείχτηκε ξεσηκωτικό για μικρούς και μεγάλους, Έλληνες και Ιταλούς όταν οι μαθητές της Αλεξανδρούπολης χορεύοντας ένα χασαποσέρβικο φώναξαν στη σκηνή συμμαθητές τους παρασύροντας έτσι κάθε παραβρισκόμενο στην αίθουσα, Έλληνα και Ιταλό, να πιαστεί στο χορό! Σηκώθηκαν τόσοι πολλοί που έπρεπε να μεταφέρουμε τις καρέκλες πιο πίσω. Έτσι αγκαλιασμένα τελείωσε αυτή η θαυμάσια αδερφική γιορτή. Αδερφική γιατί σ’ αυτή την αίθουσα μπήκαμε φίλοι με κοινούς προγόνους από το Χθες και βγήκαμε αδέλφια του Σήμερα. Η αδελφοποίηση αυτή συν-τελέστηκε αυτόματα χωρίς την παρουσία κάποιας υπογραφής ή όποιου καταστατικού.\nΟι μαθητές μετά το τέλος του Συμποσίου ξεναγήθηκαν σε αρχαιολογικό χώρο δίπλα στο ξενοδοχείο.\nΟι καθηγητές παρέμειναν για να συναντηθούν σε Στρογγυλή Τράπεζα για τα θέματα του Σχολικού Δικτύου “Magna Graecia”-«Μεγάλη Ελλάδα» που αφορούσε άμεσα και τους Έλληνες καθηγητές διότι δόθηκε έμφαση στο τρόπο οργάνωσης του Ιταλικού Εκπαιδευτικού Συστήματος με τα Σχολικά Δίκτυα και τις δράσεις τους, τις αδελφοποιήσεις σχολείων και τη δημιουργία ενός αντίστοιχου Σχολικού Δικτύου στην Ελλάδα.\nΤο 3ο Συμπόσιο πλέον περνάει σε Ελληνικά χέρια και δεν είναι λίγες οι φορές που ακούστηκε ο προβληματισμός και το άγχος του πως θα τα καταφέρουμε!\nΤο 3ο Συμπόσιο που θα γίνει τον Οκτώβρη στην Αργολίδα (Ναύπλιο) θα φέρει στην Ελλάδα Ιταλούς μαθητές από τις Ελληνόφωνες περιοχές, από αδελφοποιημένα σχολεία και θα κληθούμε να ανταποδώσουμε τη φιλοξενία που μας έδειξαν.\nΤο απόγευμα μας περίμενε ακόμα μία έκπληξη. Οι διοργανωτές μας πήγαν σε χωριό όπου το τοπικό σχολείο είχε ως σχολική δράση να οργανώσει μία σχολική ορχήστρα και ένα σχολικό κονσέρτο. Ξεκίνησαν με 15 μαθητές και τώρα αριθμούν 75!!! Είναι εντυπωσιακό να βλέπει κανείς μικρά παιδιά με μουσικά όργανα μεγαλύτερα από τα ίδια να εκτελούν με ευκολία περίπλοκα μουσικά έργα κλασικής αλλά και νεότερης εποχής. Η συναυλία αυτή δόθηκε σε ένα εξαίρετα αναστηλωμένο φραγκισκανό μοναστήρι. Σε σύντομα διαλλείματα μίλησαν οι αρχηγοί των σχολείων της Ελληνικής αποστολής οι οποίοι εξέφρασαν τον θαυμασμό τους για τις δράσεις των σχολείων και ευχαρίστησαν τους διοργανωτές για την ευκαιρία που τους δόθηκε να γνωρίσουν αυτήν την περιοχή των προγόνων τους.\nΜετά τη συναυλία μας αποχαιρέτησαν οι εκπρόσωποι του Δήμου που πραγματικά ήταν δίπλα μας συνεχώς, από την πρώτη στιγμή έως την τελευταία.\nΜε τα λεωφορεία πήγαμε ως το ξενοδοχείο γεμάτοι εικόνες και ήχους. Κάποιοι συνοδοί καθηγητές, μαζί με τον ιδιοκτήτη του ξενοδοχείο είχαν σκαρώσει μία αποχαιρετιστήρια έκπληξη. Μας ζήτησαν να μείνουμε για λίγο έξω και ξαφνικά ο ουρανός φωτίστηκε από πυροτεχνήματα. Για 5 λεπτά βλέπαμε πολύχρωμα πυροτεχνήματα που έφευγαν από την ταράτσα του ξενοδοχείου. Ήταν πολύ αναπάντεχο και μας άφησε κατενθουσιασμένους.\n17/4/2010, ΗΜΕΡΑ 5η\nΤο επόμενο πρωί με σύμμαχο τον ήλιο ξεκινήσαμε για το Μπάρι και το Μπρίντιζι απ’όπου θα παίρναμε τα πλοία της επιστροφής.\nΠεράσαμε από τον Τάραντα, παραθαλάσσια πόλη που ιδρύθηκε από Σπαρτιάτες αποίκους και είναι εμπορικός κόμβος από την αρχαιότητα έως σήμερα. Στη μικρή παραμονή μας στην πόλη επισκεφτήκαμε το Κάστρο που διατηρείται πολύ καλά, τον εμπορικό δρόμο της πόλης καθώς και το ιστορικό κέντρο. Μας εντυπωσίασε η πράσινη βλάστηση, τα επιβλητικά κόκκινα κτίρια, η προκυμαία με τους φοίνικες. Μας θύμισε πολύ την Ελλάδα.\nΟ Τάραντας είναι η περιοχή που γεννήθηκε ο παραδοσιακός πανάρχαιος χορός Ταραντέλα όπου, κατά την παράδοση, οι κινήσεις ομοιάζουν σε κινήσεις γυναικών που τσιμπήθηκαν από την αράχνη ταραντούλα (μικρή δηλητηριώδης αράχνη της περιοχής).\nΑφού δροσιστήκαμε με ένα ιταλικό παγωτό συνεχίσαμε για ένα παραμυθένιο χωριουδάκι.\nΑν δεν ξέρετε πού είναι τα σπιτάκια των Στρούμφ… εμείς τα βρήκαμε!\nΈνα ολόκληρο χωριό από πολύ όμορφα και περίεργα σπιτάκια-τρούλους (trulli), τα οποία έχουν μεγάλη ιστορική αξία. Κάποτε κάποιος μπορούσε να αγοράσει ένα τέτοιο σπιτάκι με 20.000 ευρώ τώρα αυτά τα 15-20 τετραγωνικά στοιχίζουν 200.000 ευρώ . Η ιστορία τους είναι πολύ μεγάλη και έχει σχέση με τους φόρους που καλούνταν να πληρώσουν οι κάτοχοι τους πριν πολλά χρόνια.Η ιδέα ήταν απλή, οικογένειες και συγγενείς χτίζανε γύρω από το κεντρικό τρουλόσπιτο, άλλα τρουλόσπιτα. Τα χτίζανε με τέτοιον τρόπο ώστε να είναι εύκολο να διαλυθούν και να ξαναφτιαχτούν άμεσα.\nΟ έφορος χρέωνε κάθε τρουλόσπιτο με ένα συγκεκριμένο ποσό ως φόρο. Μόλις ξεκινούσε ο έφορος να κάνει την είσπραξη διαλύανε τα άλλα τρουλόσπιτα και χτίζανε ένα μεγαλύτερο έτσι πλήρωναν για ένα μόνο. Μόλις έφευγε ό έφορος διαλύανε το ένα μεγάλο που είχαν σχηματίσει και ξανακάνανε πολλά με τα ίδια υλικά. Αυτό μόνο Ιταλοί και Έλληνες θα μπορούσαν να το σκεφτούν! Στη σημερινή εποχή πολλά από αυτά που βρίσκονται στο ιστορικό κέντρο έχουν αποκατασταθεί και έχουν γίνει μικρομάγαζα για σουβενίρ.\nΜαθητές και συνοδοί κάναμε μία τρίωρη κατάληψη στο χωριό. Η αλήθεια είναι ότι μας έβρισκες παντού, στο δρόμο αλλά και σε ταράτσες, να χαιρετάμε ο ένας τον άλλο. Πολλοί ψώνισαν ευφάνταστα σουβενίρ όπως μικρογραφίες και σοκολατάκια στο σχήμα των τρουλόσπιτων...!\nΕξαιρετική ήταν και η Μητρόπολη με τα δύο της καμπαναριά, η οποία έμοιαζε για εκκλησία μεγαλύτερης πόλης και στην οποία έφτανε κανείς προχωρώντας αρκετά μέσα στο χωριό.\nΦύγαμε από το πανέμορφο γραφικό Αλμπερομπέλλο για να πάμε σε ένα πολυκατάστημα για τα τελευταία μας ψώνια και μετά τα σχολεία μας κατευθύνθηκαν προς τα λιμάνια του Μπρίντιζι και του Μπάρι.\nΟι εντυπώσεις των μαθητών συνοψίζονται στις λέξεις ενός μαθητή προς την καθηγήτρια του,\n- «Κυρία, περάσαμε τζαμάτα !!!»\nΡαντεβού λοιπόν στο 3ο μαθητικό Συμπόσιο της Magna Graecia.\nΜεγάλη Ελλάδα μου, εις το επανιδείν… Ti amo, σ’αγαπώ!\n18/4/2010, ΗΜΕΡΑ 6η\nΕν’ πλώ στο ένα πλοίο γιορτάστηκαν τα γενέθλια τριών μαθητών και μίας καθηγήτριας οι ευχές και τα χρόνια πολλά έκαναν εντύπωση σε όλους τους επιβάτες.\nΆφιξη σε Πάτρα και Ηγουμενίτσα κι επιστροφή των σχολείων στις έδρες τους.\nΤΕΛΟΣ ΕΚΠΑΙΔΕΥΤΙΚΗΣ ΔΡΑΣΗΣ\nΣίγουρα μία τέτοια οργάνωση 200 μαθητών σε μία ξένη χώρα έχει δυσκολίες αλλά και αστοχίες που μπορούν να διορθωθούν σε μελλοντικές διοργανώσεις. Να μην ξεχνάμε ότι αυτή η πολιτισμική δράση δεν ήταν μία κοινή εκδρομή, αλλά κάτι πολύ παραπάνω, ένα εκπαιδευτικό και μέσα από εμπειρικά βιώματα, ταξίδι στην ιστορία συνεπώς θα πρέπει να αντιμετωπιστεί ανάλογα και στο μέλλον.\nΣημασία έχει ότι αποκομίσαμε και ότι κρατήσαμε μέσα μας. Γνωρίσαμε μία άλλη Ελλάδα που προσπαθεί να διατηρήσει την παράδοση και το γλωσσικό της ιδίωμα. Είναι χρέος μας να βοηθήσουμε με την αδελφοποίηση σχολείων και την συχνή επαφή Ελλήνων και Ιταλών μαθητών από τις Ελληνόφωνες περιοχές.\nΩς Πανελλήνιος Σύλλογος Καθηγητών Ιταλικής Γλώσσας και Φιλολογίας επιθυμούμε να ευχαριστήσουμε το Σχολικό Δίκτυο Magna Graecia - Μεγάλη Ελλάδα και τον Ελληνοϊταλικό Σύνδεσμο για την ευκαιρία που μας προσέφεραν να και να κατανοήσουμε τις ανάγκες μίας άλλης Ελλάδας.\nΕυχαριστούμε την Νομαρχία και τον Δήμο Cassano Ionio που ως συνδιοργανωτές ήταν δίπλα μας συνεχώς και δούλεψαν ακατάπαυστα για την πολύ σοβαρή αυτή εκδήλωση.\nΕυχαριστούμε επίσης το Σχολικό Δίκτυο Μεγάλη Ελλάδα το οποίο μας προσκάλεσε στο 2ο Συμπόσιο και μας έδωσε την δυνατότητα να μάθουμε για τα Σχολικά Δίκτυα, που όλο και πιο συχνά θα ακούμε απο εδώ και στο εξής, αφού το νέο πολυνομοσχέδιο για την Παιδεία ευνοεί την ανάπτυξη τους (δηλαδή συνεργασίες μεταξύ σχολείων και κοινά συντονισμένες εκπαιδευτικές δράσεις με σκοπό την επικοινωνία μεταξύ σχολικών μονάδων και μαθητών και την παραγωγή μετρήσιμου έργου για το οποίο θα ελέγχονται και θα αξιολογούνται).\nΤο Σχολικό Δίκτυο Μεγάλη Ελλάδα σκοπό έχει την δικτύωση με Ελληνικά Σχολεία μέσω αδελφοποιήσεων, την επικοινωνία μέσω της σύγχρονης τεχνολογίας και την δημιουργία του Ελληνικού Σχολικού Δικτύου. Αποτέλεσμα αυτής της δράσης ήταν να βρεθούν για δεύτερη συνεχόμενη φορά Ελληνικά σχολεία στο Συμπόσιο Μεγάλη Ελλάδα και να παρακολουθήσουν τις εργασίες του.\nΕυχαριστούμε επίσης τους μαθητές και των 6 Ελληνικών σχολείων για το ήθος και την συμπεριφορά που επέδειξαν καθ’ όλη την διάρκεια των έξι αυτών ημερών.\nΕυχαριστούμε επίσης τους Δντες, αρχηγούς και συνοδούς όλων των σχολείων που κατανόησαν ότι η σχολική αυτή δράση ΔΕΝ ΗΤΑΝ ΜΙΑ ΑΚΟΜΑ ΕΚΔΡΟΜΗ και που κατάλαβαν την υπεραξία της, χωρίς αυτούς δεν θα μπορούσαμε να γνωρίσουμε αυτή την άλλη Ελλάδα και το Σχολικό Δίκτυο Μεγάλη Ελλάδα.\n3ο Γυμνάσιο Κρανιδίου\nΤο ραντεβού με τους Ιταλούς φίλους μας ανανεώνεται για τον Οκτώβρη του 2010 στο Ναύπλιο.\nΟι Καθηγητές Ιταλικής\n1.Στεφανία Δανδανίδου Καθηγήτρια Ιταλικής Γλώσσας και Φιλολογίας\n2.Μαρία Διαμαντοπούλου Καθηγήτρια Ιταλικής Γλώσσας και Φιλολογίας\n3.Λαμπρινή Καραγιάννη Καθηγήτρια Ιταλικής Γλώσσας και Φιλολογίας\nΔημήτριος Κυρίκου Διαχειριστής www.inital.gr\nΟι καθηγητές Ιταλικής όπως παραδέχθηκαν όλοι οι συμμετέχοντες θα έπρεπε να έχουν ενεργή συμμετοχή σε τέτοιες εκπαιδευτικές δράσεις και να συνοδεύουν όλα τα σχολεία στην Ιταλία η οποία είναι ο πρώτος σε σειρά προορισμός Εξωτερικού, τόσο για λόγους πρακτικούς πχ ξεναγήσεις ή καλύτερο συντονισμό της εκπαιδευτικής δράσης όσο και για θέματα ασφαλείας. Αφού συμφωνήσαμε μαζί τους, εξηγήσαμε ότι οι Καθηγητές Ιταλικής είναι κατά 87% ωρομίσθιοι και το Υπουργείο τους απαγορεύει το ταξίδι στο εξωτερικό ως συνοδοί των σχολείων στα οποία υπηρετούν.\nΣχετικά άρθρά και δημοσιεύσεις στο διαδίκτυο\nΗ παρουσία μας στο συμπόσιο ήταν πολύ σημαντική για την τοπική κοινωνία που προσπαθεί να διατηρήσει τις παραδόσεις τα ήθη και τα έθιμα. Αυτό φάνηκε απο την αντιμετώπιση των Μ.Μ.Ε. και την φιλοξενία και την προσοχή που έδωσε ο Δήμος και η τοπική κοινωνία.\n1. Ιταλικό σχολικό site επικεφαλής του Σχολικού Δικτύου Μεγάλη Ελλάδα. Φωτογραφίες Συμποσίου και εκπαιδευτικής δράσης. http://www.icsabatiniborgia.it/mod/forum/discuss.php?d=280\n2. Δημοσιογραφικό site KartCassano www.kartcassano.it της πόλης του Κασσάνο του Ιονίου. Στο κανάλι έδωσε συνέντευξη η Καθηγήτρια Ιταλικών Στεφανία Δανδανίδου και αναρτήθηκαν φωτογραφίες http://www.kartcassano.it/karty/index.php?/category/167\n3. Sibari TV βίντεο απο το Συμπόσιο http://www.sibaritv.com/index.php?option=com_content&task=view&id=752\n4. YouTube video http://www.youtube.com/watch?v=CfsHzTfdwWc\n5. video Bisignano http://www.youtube.com/watch?v=TpEqJte52OU&feature=related\n6. Ελληνοιταλικός σύνδεσμος http://www.grecia.it/it/page/2\n7. 5ο Γυμνάσιο Αλεξανδρούπολης http://www.inital.gr/Άρθρα/25-Μας-Αφορούν/1146-5ο-ΓΥΜΝΑΣΙΟ-ΑΛΕΞΑΝΔΡΟΥΠΟΛΗΣ-ΤΟ-ΣΧΟΛΕΙΟ-ΜΑΣ-ΣΤΟ-2ο-ΕΛΛΗΝΟΙΤΑΛΙΚΟ-ΣΥΜΠΟΣΙΟ-MAGNA-GRECIA\nΤελευταία Ενημέρωση στις Δευτέρα, 22 Νοέμβριος 2010 10:30


Κινητήριος μοχλός ανάπτυξης η επανεκκίνηση του μεταποιητικού τομέα στην ΑΜ-Θ - IN KOMOTINI NEWS - Ειδησεογραφική ιστοσελίδα της Κομοτηνής/Ροδόπης/Θράκης\nΑρχική ΚΟΙΝΩΝΙΑ ΕΠΙΧΕΙΡΗΜΑΤΙΚΟΤΗΤΑ Κινητήριος μοχλός ανάπτυξης η επανεκκίνηση του μεταποιητικού τομέα στην ΑΜ-Θ\n– Με ανταγωνιστικό προφίλ.\nΣυνάντηση εργασίας με το προεδρείο του Συνδέσμου Βιοτεχνικών και Βιομηχανικών Επιχειρήσεων της Περιφέρειας Ανατολικής Μακεδονίας και Θράκης, και με θέμα τη στήριξη της μεταποίησης και τις προοπτικές περαιτέρω ανάπτυξής της, είχε ο Περιφερειάρχης Α.Μ.-Θ. κ. Γιώργος Παυλίδης.\nΚατά τη συνάντηση, αναλύθηκαν και συζητήθηκαν θέματα που αφορούν:\nΤην ισόρροπη διαπεριφερειακή ανάπτυξη και ειδικότερα την άρση της μειονεκτικότητας της περιφέρειας Α.Μ-Θ. συγκριτικά με τις άλλες περιφέρειες της χώρας αλλά και με τις γειτονικές περιφέρειες άλλων χωρών. Τονίστηκε η ανάγκη της επακριβούς μέτρησης της μειονεξίας του δευτερογενούς τομέα στην Περιφέρεια Α.Μ.-Θ. και των παραγόντων που την προκαλούν. Προς τούτο, υπάρχει σε εξέλιξη πολλαπλώς τεκμηριωμένη μελέτη, με συγκριτικά στοιχεία ανταγωνιστικότητας έναντι όλης της χώρας αλλά και γειτονικών χωρών. Τα αποτελέσματά της θα αξιοποιηθούν στην κατεύθυνση του νέου αναπτυξιακού νόμου και θα κοινοποιηθούν προς την ελληνική κυβέρνηση για τη βελτίωση του στάτους καθώς και του χάρτη των περιφερειακών και κρατικών ενισχύσεων της Ευρωπαϊκής Ένωσης.\nΤον συντονισμό της Περιφέρειας με τους φορείς του δευτερογενούς τομέα, τους συνδέσμους και τα επιμελητήρια, στην κατεύθυνση της αντιμετώπισης της υποβόσκουσας απειλής που αφορά την ανάκτηση – επιστροφή κρατικών ενισχύσεων αναδρομικά από τα οικεία υπουργεία (επιδοτήσεις επιτοκίου και άλλα κίνητρα), που έλαβαν τα τελευταία χρόνια οι μεταποιητικές επιχειρήσεις της Περιφέρειας, ανακτήσεις για λόγους που δεν οφείλονται σε αυτές αλλά σε τυπικές παραλείψεις ενημέρωσης και τεκμηρίωσης των εκάστοτε κεντρικών αρμόδιων υπουργείων.\nTην απαίτηση από την Ε.Ε. της εξίσωσης των προϋποθέσεων εγκατάστασης των επιχειρήσεων στη διασυνοριακή περιοχή Ελλάδας – Βουλγαρίας αλλά και των όρων ανταγωνισμού των όμορων περιφερειών με αυτή της ΑΜ-Θ.\nTην άμεση επίλυση του προβλήματος της επιβολής προστίμων για παραβίαση των όρων ένταξης όπως όριζε ο προηγούμενος Αναπτυξιακός Νόμος λαμβάνοντας υπόψη την περίοδο της κρίσης.\nΟ πρόεδρος του Συνδέσμου Βιομηχανιών-Βιοτεχνιών Έβρου κ. Χρήστος Γιορδαμλής σημείωσε: «Υπάρχει σειρά από προβλήματα που αντιμετωπίζουν οι επιχειρήσεις στον Βιοτεχνικό και Βιομηχανικό τομέα στην Περιφέρεια Ανατολικής Μακεδονίας – Θράκης. Εντείνουμε τις προσπάθειές μας τόσο για να γνωστοποιήσουμε τις συνθήκες και τα αντικίνητρα που επικρατούν, ώστε να διασφαλιστεί μία υγιής βάση επιχειρηματικότητας στην περιοχή, όσο και για να συνδράμουμε στον σχεδιασμό του νέου Αναπτυξιακού Νόμου, διαρθρώνοντας την περιφερειακή διάσταση με κίνητρα ρεαλιστικά και εφικτά για τις επιχειρήσεις των ακριτικών περιοχών που αποτελούν πραγματικό πυλώνα μακροπρόθεσμης ανάπτυξης και απασχόλησης».\nΑπό την πλευρά του ο κ. Παυλίδης ανέφερε: «Στρατηγικός στόχος της Περιφέρειάς μας είναι η ολοκληρωμένη πολυτομεακή ανάπτυξη. Όλοι οι παραγωγικοί τομείς συμπεριλαμβανομένου και του μεταποιητικού κλάδου πρέπει να αποκτήσουν αναπτυξιακό βάθος. Ο δευτερογενής τομέας της μεταποίησης γενικότερα, επιβάλλεται να είναι ανταγωνιστικός και προσδεδεμένος στην ταυτότητα της περιοχής, στον πλούτο της, στο παραγωγικό και στο ανθρώπινο κεφάλαιό της. Επί δεκαετίες η υστέρησή μας οφειλόταν σε πολιτικούς λόγους, σε διαφοροποιήσεις ή αποκλεισμούς που επέβαλαν τα σύνορα. Η κρίση έχει πλήξει βαθύτατα τη βιομηχανία της περιοχής. Χρειαζόμαστε επανεκκίνηση. Να στηριχθούν οι υπάρχουσες επιχειρήσεις και με δίκαιο τρόπο να καλυφθεί η μειονεκτικότητα της περιοχής ως προς την εγκατάσταση νέων επιχειρήσεων που επιβάλλεται να είναι ανταγωνιστικές έναντι των επιχειρήσεων όλης της χώρας αλλά και των γειτονικών χωρών. Υπάρχουν ελλείμματα και νομοθετικές αδικίες και κενά τόσο σε εθνικό όσο και στο ευρωπαϊκό δίκαιο, που επιβάλλεται να διορθωθούν. Συγκροτημένα, προγραμματισμένα, και βήμα προς βήμα, διεκδικούμε ότι μας αντιστοιχεί στον μεταποιητικό τομέα.\nΣτη συνάντηση εργασίας συμμετείχαν ακόμη ο Πρόεδρος του Συνδέσμου Βιοτεχνιών & Βιομηχανιών Ροδόπης κ. Ιάκωβος Φραντζής, και η εκπρόσωπος του Συνδέσμου Βιοτεχνιών & Βιομηχανιών Ξάνθης κ. Έλενα Ροφαέλα.


Συχνές Ερωτήσεις - woli\nΤι είναι το Woli;\nΤο Woli είναι μια έξυπνη τραπεζική εφαρμογή και προπληρωμένη MasterCard για παιδιά ηλικίας 10 έως 18 ετών. Επιτρέπει στους γονείς να αυτοματοποιούν το χαρτζιλίκι, καθοδηγώντας ταυτόχρονα τα παιδιά τους να γίνουν πιο υπεύθυνοι καταναλωτές. Μέσω της χρηματοοικονομικής εκπαίδευσης και των τραπεζικών λειτουργιών της Woli, στοχεύουμε να χτίσουμε την αυτοπεποίθηση των παιδιών στη διαχείριση των οικονομικών τους, από τώρα μέχρι και την ενηλικίωση!\nΠόσο κοστίζει το Woli;\n*Μέχρι 31/06/2022 και για την ελληνική αγορά, η συνδρομή αλλά και η πλαστική κάρτα Woli θα παρέχεται ΔΩΡΕΑΝ.\nΔεν θέλουμε να σας χρεώνουμε μέχρι να είστε σίγουροι πως αγαπάτε το προϊόν μας, και γι’αυτό το Woli προσφέρει δωρεάν δοκιμή 30 ημερών σε όλους τους νέους χρήστες.\nΜε το πέρας της δοκιμαστικής περιόδου, το Woli έχει συνδρομητική μηνιαία χρέωση 2,99 € ανά παιδί. Η χρέωση περιλαμβάνει:\nΕικονική κάρτα Woli, για να πραγματοποιεί το παιδί διαδικτυακές αγορές\nΧρήση της εφαρμογής Woli για γονείς και παιδιά\nΕιδοποιήσεις σε πραγματικό χρόνο για τις κινήσεις δαπανών του παιδιού\nΥποστήριξη πελατών μέσω της εφαρμογής Woli\nΕάν ο γονέας θέλει να παραγγείλει την πλαστική κάρτα Woli, θα χρεωθεί με εφάπαξ χρέωση 6,99 €, η οποία περιλαμβάνει τα έξοδα αποστολής σε όλη την ΕΕ.\nΛαμβάνουμε πολύ σοβαρά τη διαχείριση των χρημάτων σας, και κάνουμε μια διαδικασία επαλήθευσης ταυτότητας προκειμένου να σας προσφέρουμε πρόσβαση στις χρηματοοικονομικές υπηρεσίες της Woli.\nΠριν ανοίξετε το λογαριασμό σας, θα σας ζητήσουμε να επιβεβαιώσετε τον αριθμό τηλεφώνου σας, να ανεβάσετε μια φωτογραφία του διαβατηρίου ή της ταυτότητάς σας, και να γίνει επαλήθευση με μια φωτογραφία selfie. Μόλις δημιουργηθεί ο λογαριασμός Γονέα, μπορείτε να προσκαλέσετε τα παιδιά σας ή άλλους διαχειριστές της οικογένειας, στέλνοντάς τους έναν απλό κωδικό SMS.\nΑυτή η διαδικασία διαρκεί λίγα λεπτά και μόλις ολοκληρωθούν οι εσωτερικοί μας έλεγχοι, θα σας ενημερώσουμε ότι η ταυτότητά σας έχει επαληθευτεί και ότι ο λογαριασμός Γονέα Woli είναι ενεργοποιημένος!\nΕίναι εξασφαλισμένα τα χρήματα μου;\nΌσον αφορά τα χρήματα σας, είναι 100% ασφαλή . Η Woli Fintech είναι εγκεκριμένος διανομέας ηλεκτρονικού χρήματος, ελεγχόμενος από Ευρωπαϊκές Κεντρικές Τράπεζες, οι οποίες παρακολουθούν τις δραστηριότητές μας σε κάθε χώρα στην οποία δραστηριοποιούμαστε. Ο εκδότης της κάρτας μας είναι η Payrnet UAB, μια εταιρεία με άδεια από την Mastercard και εποπτευόμενη από την Τράπεζα της Λιθουανίας. Τα χρήματα που κατατίθενται στον Woli λογαριασμό σας αποθηκεύονται σε ειδικούς λογαριασμούς σε μεγάλες ευρωπαϊκές τράπεζες, στους οποίους δεν είναι δυνατή η πρόσβαση από τη Woli Fintech ή οποιαδήποτε άλλη εταιρεία.\nΠως διαχειρίζεστε τα προσωπικά δεδομένα μου;\nΑγαπάμε το GDPR και το GDPR μας αγαπά. Ανατρέξτε στην Πολιτική Απορρήτου μας για λεπτομέρειες.\nΠώς φορτώνω χρήματα τον Λογαριασμό Γονέα;\nΟ Λογαριασμός Γονέα Woli μπορεί να φορτωθεί με δύο τρόπους, οι οποίοι εμφανίζονται όταν πατάτε το κουμπί “Top-Up” της αρχικής σελίδας της εφαρμογής:\nΜέσω τραπεζικής μεταφοράς (Μηδενική χρέωση από Woli)\nΜπορείτε να βρείτε τον μοναδικό αριθμό IBAN του Λογαριασμού Γονέα στην εφαρμογή Woli. Η μεταφορά παίρνει max 2-3 εργάσιμες ημέρες. H τράπεζά σας ενδέχεται να σας χρεώσει έξοδα μεταφοράς.\nΜέσω της χρεωστικής / πιστωτικής σας κάρτας\nΜπορείτε να επιλέξετε το ποσό και να εισάγετε με ασφάλεια τα στοιχεία της κάρτας σας για να χρεωθεί. Η μεταφορά χρημάτων γίνεται άμεσα και η συναλλαγή συνοδεύεται από μια μικρή χρέωση (1%+0,10). Μπορείτε να αποθηκεύσετε την κάρτα σας στην εφαρμογή Woli για ευκολία σε όλες τις μελλοντικές μεταφορές.\nΠώς μπορώ να στείλω χρήματα στο παιδί μου;\nΜόλις φορτώσετε τον Λογαριασμό Γονέα σας, μπορείτε να στείλετε χρήματα στο παιδί σας άμεσα, με διάφορους τρόπους:\nΤακτικό Χαρτζιλίκι : Ρυθμίστε ένα συγκεκριμένο ποσό που θα μεταφέρεται αυτόματα από τον Λογαριασμό Γονέα στον Λογαριασμό Παιδιού σε εβδομαδιαία ή μηνιαία βάση. (κάντε κλικ εδώ για να δείτε το βίντεο)\nΆμεσες Μεταφορές: Στείλτε ένα εφάπαξ ποσό στον λογαριασμό του παιδιού σας ανά πάσα στιγμή. Το παιδί σας μπορεί επίσης να ζητήσει μια άμεση μεταφορά σε περίπτωση έκτακτης ανάγκης χρημάτων.\nΕργασίες: Επιτρέπει στον Γονέα να ορίζει συγκεκριμένα χρηματικά ποσά για συγκεκριμένες ενέργειες που ολοκληρώνει το παιδί του. Μόλις ολοκληρωθεί μια εργασία, ο γονέας θα πρέπει να την εγκρίνει προτού μεταφερθούν τα χρήματα στον Λογαριασμό Παιδιού.\nΚουίζ Woli Classroom : Επιτρέπει στον Γονέα να ορίσει ένα καθορισμένο ποσό που θα απονέμεται στο παιδί του κάθε φορά που ολοκληρώνει μια “τάξη” χρηματο-οικονομικής εκπαίδευσης.\nΘα παραλάβετε την κάρτα σας μέσα σε 8-15 ημέρες. Αν δεν έχετε παραλάβει την κάρτα σας σε αυτό το χρονικό διάστημα, επικοινωνήστε μαζί μας στο support@woli.io\nΠως μπορώ να κλείσω τον λογαριασμό μου;\nΛυπούμαστε που σκέφτεστε να κλείσετε τον λογαριασμό σας. Επικοινωνήστε μαζί μας στο support@woli.io ζητώντας να κλείσετε τον λογαριασμό σας. Εάν έχετε κάποιο υπόλοιπο στον λογαριασμό σας, η ομάδα μας θα σας βοηθήσει, δίνοντας σας κάποιες επιλογές.\nΘελεις να μάθεις περισσότερα?\nΜπες στο Help Center\nΉ επικοινώνησε με την ομάδα υποστήριξης 👋


7543 Δημοσιεύσεις • Σελίδα 131 από 503 • 1 ... 128, 129, 130, 131, 132, 133, 134 ... 503\nαπό PAOK_Antarctica » Κυρ 15 Δεκ 2019, 20:42\nΠεριμένατε αντίσταση από την Τρίπολη;\nαπό navigator11 » Κυρ 15 Δεκ 2019, 20:46\nΑποστόληςΑ έγραψε: Να δίνετε λινκ για να μην βλέπουμε νόβα.\nΠαρεμπιπτόντως η ΑΕΛ υπέστη ήττα σήμερα με 1-2 και τα όνειρα του Αλεξίου για 6άδα μειώνονται.\nΝα υποβιβασθεί η Ξάνθη κι εμείς, ώστε να αναπτερωθούν οι ελπίδες του. Αλέξιος είναι αυτός, ... ντερέκι της παραγοντικής. Δε γίνεται να του βάζουν θεσμικά εμπόδια.\nΗ Τριπολάρα δίδει ρέστα; Η αλήθεια είναι ότι δεν έχω εικόνα της ... μάχης. Αλλά 0-2 από αυτόν τον ψιλοκωμικό γαύρο στο 9 το λες και άθλο.\nαπό Mitsospaoki4 » Κυρ 15 Δεκ 2019, 20:48\nΚοίτα και η Τρίπολη φέτος άθλια είναι... 3η απ' το τέλος..\nαπό navigator11 » Κυρ 15 Δεκ 2019, 20:56\nΔεν περίμενα, εννοείται, να κόψει βαθμούς από το βόθρο. Αλλά αυτός ο γαύρος 2 γκολ σε 10λ αμφιβάλλω αν μπορεί να σκοράρει απέναντι στην κ19 τους την ίδια. Ακόμα κ παρουσία του κλαρινάκη στις εγκαταστάσεις.\nαπό Blacksheep » Κυρ 15 Δεκ 2019, 21:22\nΤο φιλικό του αιώνα στην Τριπολιτσά\nαπό pilotos » Κυρ 15 Δεκ 2019, 21:23\nΣε ποιον ανήκουν οι μετοχές του Πασαλίδη;\nαπό potamda » Κυρ 15 Δεκ 2019, 21:28\nΥπερδιαγαλαξιακή η εμφάνιση του γαύρου! Να τα λέμε όλα...\nΘα τα πουν βέβαια κανάλια κι εφημερίδες και ραδια και σάιτ... αντικειμενικά πάντα!\nαπό danirifle » Κυρ 15 Δεκ 2019, 22:41\nποιος πληρώνει το συμβόλαιο του πασαλίδη?? του θεσσαλονικέα πασαλίδη?\nαπό icue » Κυρ 15 Δεκ 2019, 22:50\nΕιναι το τελευταιο πραγμα που τους εχει απομεινει. Με ολα τα υποκαταστηματα αυτη θα ειναι η ταριφα, για να λενε στο τελος οτι δεν πηρε πρωταθλημα η ομαδα με την καλυτερη επιθεση.\nαπό sourmenetes » Κυρ 15 Δεκ 2019, 23:09\nnavigator11 έγραψε: Δεν περίμενα, εννοείται, να κόψει βαθμούς από το βόθρο. Αλλά αυτός ο γαύρος 2 γκολ σε 10λ αμφιβάλλω αν μπορεί να σκοράρει απέναντι στην κ19 τους την ίδια. Ακόμα κ παρουσία του κλαρινάκη στις εγκαταστάσεις.\nΓιατί μπορεί να την κερδίσει;; χαχαχαχαχα....\nΟ κυρ. ΣΑΒΒΑΣ ΑΡΓΕΊ;;;;\nΘέλω να ακούσω για το υποκατάστημα του Αγρινίου και για την ομαδαρα του Αστέρα!!!\nαπό ace.79.gr » Κυρ 15 Δεκ 2019, 23:13\nΑποστόληςΑ έγραψε: Έληξε 2-1. Νίκη με ανατροπή ο Βόλος.\nΚομποτης likes this\nαπό panta » Δευτ 16 Δεκ 2019, 00:39\nΤι είπε πάλι ο μπάρμπα Σάββας ;\nαπό ΑποστόληςΑ » Δευτ 16 Δεκ 2019, 00:43\nΤα απαράδεκτα δικαστήρια φταίνε, που τον απάλλαξαν επειδή δεν έχει θεσμικό ρόλο. Σύμφωνα με τα δικαστήρια λοιπόν οποιοσδήποτε φίλαθλος μπορεί να βγαίνει, να βρίζει και να συκοφαντεί χωρίς το παραμικρό πρόβλημα.\nαπό Τρικυμίας » Δευτ 16 Δεκ 2019, 00:55\n(50 δευτερόλεπτα εισαγωγή, ούτε ταινία)\nαπό ΑποστόληςΑ » Δευτ 16 Δεκ 2019, 01:06\nΕίδα τις φάσεις του γαύρου. Είναι εντυπωσιακό το πώς οι Αρκάδες δεν τους μαρκάρουν ΚΑΘΟΛΟΥ.


Τα καλύτερα πασχαλινά δώρα για βαφτιστήρια προσχολικής ηλικίας | Thats Life. Life as it is!\nΒρισκόμαστε πλέον μια «ανάσα» από το Πάσχα. Αυτή την περίοδο έχουμε ήδη ξεκινήσει την αναζήτηση των κατάλληλων δώρων για τα αγαπημένα μας πρόσωπα, με ξεχωριστή θέση να κατέχουν φυσικά τα παιδιά. Είτε είναι αγόρια είτε είναι κορίτσια περιμένουν με ανυπομονησία τα δώρα από τη μαμά ή τη νονά, γι’ αυτό κι εσύ, καλό θα ήταν να προετοιμαστείς καταλλήλως, προκειμένου να γίνεις αυτή που θα αναβαθμίσει τις γιορτές με την τέλεια επιλογή.\nΓια να επιλέξεις το σωστό δώρο για το βαφτιστήρι ή το παιδί σου, οφείλεις να γνωρίζεις ποιοι είναι οι ήρωες που κάνουν τα σημερινά παιδιά να ενθουσιάζονται. Τα παιδιά προσχολικής ηλικίας ειδικά λατρεύουν τα Paw Patrol. H εν λόγω σειρά, με πρωταγωνιστές 6 ηρωικά κουτάβια και τον αρχηγό Ryder, έχει φανατικό κοινό. Τα παιχνίδια που εμπνέονται από την ομάδα Paw Patrol, σίγουρα θα εκτιμηθούν δεόντως και θα γεμίσουν ενθουσιασμό το παιδί αυτό το Πάσχα. Από τον Μάρσαλ, το σκυλί-πυροσβέστη, έως τον Τσέις, το σκυλί-αστυνομικό, και τον Σκάι, που πιλοτάρει ελικόπτερα, κάθε κουτάβι έχει τη δική του προσωπικότητα και τις δικές του ικανότητες. Παράλληλα, έχουν σκυλόσπιτα που μετατρέπονται σε σούπερ οχήματα και τσαντάκια που τα βοηθούν να χειριστούν οποιοδήποτε πρόβλημα προκύψει.\nΑυτό το Πάσχα θα βρεις στην αγορά μοναδικά παιχνίδια Paw Patrol, εμείς όμως ξεχωρίσαμε και σου προτείνουμε ανεπιφύλακτα τα εξής:\nMoto Pups για παιχνίδι χωρίς όρια\nΑυτή η σειρά προσφέρεται για παιχνίδια χωρίς τέλος, αφού τα αγαπημένα κουτάβια είναι σε ετοιμότητα για αποστολές διάσωσης. Κάθε παιδί θα ξετρελαθεί με τα ρούχα για μοτοσικλέτα και το μεταλλικό κράνος που φορά ο κάθε χαρακτήρας και φυσικά θα θέλει να τα συγκεντρώσει όλα. Η ομάδα είναι έτοιμη για δράση κι έρχεται με backpacks που μεταμορφώνονται και ανοίγουν. Με κάθε κουτάβι διατίθεται ένα χρυσό σήμα αστυνομικού, για ακόμα πιο ρεαλιστικές περιπέτειες.\nΜίνι φιγούρες σε δράση\nΚάθε συλλεκτική φιγούρα 5 εκατοστών κρύβεται μέσα στον δικό της Πύργο Ελέγχου της Ακτής της Περιπέτειας. Όταν το παιδί ανοίξει το κουτί, θα ανακαλύψει ένα Μοτο-Κουτάβι έτοιμο για δράση πάνω στη μηχανή του. Το κουτί μπορεί να χρησιμοποιηθεί στο παιχνίδι ή για αποθήκευση. Η συλλογή περιλαμβάνει τα 6 κουτάβια PAW Patrol, αλλά και τη Γουάιλντκατ, το νέο μέλος της παρέας για ακόμα μεγαλύτερη διασκέδαση.\nΠεριπέτεια στη μία…ρόδα\nΤώρα αν θες κάτι ακόμα πιο διασκεδαστικό, επένδυσε στα Μοτο-Κουτάβια που έρχονται με πολυτελείς μηχανές, που διαθέτουν αυθεντικά γραφικά και πιστές λεπτομέρειες, μεγάλους τροχούς και λειτουργία σούζας. Τα Μοτο-Κουτάβια είναι εξοπλισμένα με ειδικό μπουφάν και κράνος, έτοιμα για δράση! Η μηχανή τινάζεται με δύναμη μπροστά κάνοντας σούζα στη μία ρόδα και ρίχνεται στην περιπέτεια!\nPAW PATROLΔώρα Πάσχα


Έκτακτο δελτίο καιρού από την ΕΜΥ - Έρχονται βροχές και καταιγίδες - neolaia.gr .\nΗ Εθνική Μετεωρολογική Υπηρεσία (ΕΜΥ) ανακοίνωσε έκτακτο δελτίο καιρού τόσο για σήμερα, Δευτέρα 23 Σεπτεμβρίου, όσο και για αύριο, Τρίτη 24 Σεπτεμβρίου.\nΣύμφωνα με το δελτίο της ΕΜΥ, αναμένεται να παρουσιάσει ο καιρός πρόσκαιρη μεταβολή από σήμερα Δευτέρα (23-09) και από τα βορειοδυτικά, με βροχές και καταιγίδες κατά τόπους ισχυρές, οι οποίες θα συνοδεύονται πρόσκαιρα από χαλαζοπτώσεις και ισχυρούς ανέμους.\n1. Σήμερα Δευτέρα (23/09) από αργά το βράδυ θα επηρεαστούν το Ιόνιο και κατά τη διάρκεια της νύχτας προς την Τρίτη (24/09) η Ήπειρος, η δυτική Στερεά και η δυτική Πελοπόννησος.\n2. Αύριο Τρίτη (24/09) τα ισχυρά φαινόμενα, τα οποία στη δυτική Ελλάδα από το απόγευμα θα εξασθενήσουν, πιθανώς να επηρεάσουν πρόσκαιρα τη Θεσσαλία, τη Μακεδονία και τη Θράκη τις μεσημβρινές και απογευματινές ώρες.\nΑπό αργά το απόγευμα της Τρίτης και μέχρι τις πρώτες πρωινές ώρες της Τετάρτης (25/09) θα επηρεαστούν τα νησιά του ανατολικού Αιγαίου και τα Δωδεκάνησα.\nΔείτε εδώ την αναλυτική πρόγνωση του καιρού.\nΔείτε ακόμα: Επιστρέφει ο δακτύλιος στο κέντρο της Αθήνας


Η κακοκαιρία Ελπίς όπως αποτυπώθηκε από τον φωτογραφικό φακό. Σοκαριστικές εικόνες - Bizznews.gr\nΣτην Αττική, οδηγοί εγκλωβισμένοι και εξαντλημένοι με ένα κομμάτι σάντουιτς που τους μοίρασαν λίγο νωρίτερα στο κάθισμα του συνοδηγού, στα ξενοδοχεία που περπάτησαν για να φτάσουν στο πάτωμα με μπουφάν κι κασκόλ στο κεφάλι, ώστε τα φώτα να γίνονται λιγότερο ενοχλητικά το αεροδρόμιο Ελευθέριος Βενιζέλος να θυμίζει ένα ατελείωτο hot spot ταξιδιωτών που είδαν τις πτήσεις τους να ακυρώνονται.\nΤα στιγμιότυπα της κακοκαιρίας αποτυπώνουν το χάος που έφεραν οι λάθος αποφάσεις, με τους αρμόδιους να χάνουν τον έλεγχο με το ξεκίνημα της χιονόπτωσης και να μην καταφέρνουν να επανορθώσουν.\nΜε χιλιάδες οδηγούς να εγκλωβίζονται και να μένουν μόνοι και αβοήθητοι για ώρες. Μια σειρά από μαρτυρίες και καταγγελίες για το μπάχαλο που ξεκίνησε στην Αττική Οδό και επεκτάθηκε στη Λεωφόρο Κατεχάκη, τη Μεσογείων το κέντρο της Αθήνας και πιο χαμηλά μέχρι την Ηλιούπολη και τη Γλυφάδα.\nΤην ώρα που κάποιοι προσπαθούσαν να κρατήσουν την ψυχραιμία τους στην Αττική Οδό, άλλοι πηδούσαν στις ράγες του Προαστιακού για να προλάβουν τον συρμό του απεγκλωβισμού, άλλοι έψαχναν να μάθουν πότε θα επιστρέψει το ρεύμα στη περιοχή τους και κάποιοι προσπαθούσαν να βοηθήσουν και να σπρώξουν τα ασθενοφόρα που είχαν παγιδευτεί.\nΣε κάθε δρόμο, σε κάθε γειτονιά του κέντρου, εικόνες που όσοι τις έζησαν όπως οι νεαροί που σκαρφάλωσαν σε βανάκι, ίσως να μην τις ξεχάσουν ποτέ.\nΤα πρώτα φορτηγά που διπλώνουν λίγο μετά τις 12.00 το μεσημέρι στην Αττική Οδό είναι ο πρώτος κρίκος στην αλυσίδα των εικόνων που συνοψίζουν το μπάχαλο.\nΜε χιλιάδες οχήματα να ακινητοποιούνται, τους οδηγούς να μένουν παντελώς ξεχασμένοι για 8 ώρες και κάποιοι να περπατούν στα χιόνια σε μια προσπάθεια να βρουν διέξοδο διαφυγής.\nΧωρίς χρήματα, νηστικοί και διψασμένοι για ώρες, με τις μαρτυρίες τους να προκαλούν αίσθηση.\nΣτη Λεωφόρο Μεσογείων τα εκχιονιστικά είναι αδύνατον να λύσουν το πρόβλημα. Τα αυτοκίνητα ακινητοποιούνται στον παγωμένο δρόμο και μαζί τους ακόμα και τα ασθενοφόρα που δεν έχουν τρόπο να φτάσουν στα νοσοκομεία.\nΑπό το Μαρούσι που κάποιοι πιο χαλαροί προσπαθούσαν να διασκεδάσουν στα χιόνια, στη λεωφόρο Αλεξάνδρας με τους οδηγούς που είχαν αντιολισθητικές αλυσίδες να σταματούν για να τις βάλουν και από εκεί στους δρόμους της Ηλιούπολης που έχουν μετατραπεί σε παγοδρόμια, τον Νέο Κόσμο με τις προσπάθειες να είναι αδιάκοπες σε δρόμους για αυτοκίνητα που είχαν κολλήσει και τη λεωφόρο Κατεχάκη που ήταν από νωρίς το βράδυ απροσπέλαστη για τα περισσότερα οχήματα.\nΑπό τις 21.00 το βράδυ στη λίστα των προβλημάτων μπαίνουν και οι διακοπές ρεύματος από το Διόνυσο και την Κηφισιά μέχρι τον Χολαργό, τη Μεταμόρφωση και την Παιανία.\nΛίγο αργότερα στη μάχη των απεγκλωβισμών στην Αττική Οδό μπαίνει κι ο στρατός που προσπαθεί κι κάνει το καθήκον του, δίχως όμως οι αρμόδιοι να έχουν ένα πλάνο για την αντιμετώπιση του προβλήματος.


xenofontas.gr: ΕΠΜ ΚΑΤΕΡΙΝΗΣ ΣΤΟΥΣ ΔΡΟΜΟΥΣ ΤΩΝ ΗΧΩΝ…\nΗ Εστία Πιερίδων Μουσών Κατερίνης για μια ακόμα φορά απέδειξε ότι αποτελεί την κυριότερη πηγή παραγωγής πολιτισμού στον τόπο μας.\nΟι φετινές εκδηλώσεις ΕΑΡΙΝΕΣ ΗΜΕΡΕΣ ΜΟΥΣΩΝ 2015 που ολοκληρώθηκαν την Κυριακή 7 Ιουνίου 2015 κατέγραψαν το πέρασμα στην αιωνιότητα, μιας και το τέλος σημαδεύτηκε από μια βραδιά αέναης περιπλάνησης στα μονοπάτια της μουσικής πανδαισίας.\nΟ δικηγόρος και έφορος παραδοσιακής μουσικής της Εστίας, ο καλλικέλαδος Ηλίας Παπάζογλου, εμπνεύστηκε, επίλεξε και συνένωση τους «ολύμπιους» με μουσικούς γνώστες του ρεμπέτικου και όχι μόνο. Διαμόρφωσε ένα σχήμα με τους σημαντικότερους Πιεριείς δημιουργούς οι οποίοι διάνθισαν μια βραδιά με αναφορά σε ακούσματα της Βυζαντινής, δημοτικής και ρεμπέτικης μουσικής.\nΕντυπωσιασμένος και ιδιαίτερα συγκινημένος από την εκδήλωση με τίτλο «μουσική περιπλάνηση με ήχους, μακάμια και μουσικούς δρόμους στη Βυζαντινή, δημοτική και ρεμπέτικη μουσική», ο ταμίας της Ε.Π.Μ. Κατερίνης Γρηγόρης Μιτσοκάπας, δήλωσε:\n«Πολλοί θεωρούν την Κούβα ως την ανεξάντλητη πηγή μουσικής στο σύγχρονο δυτικό κόσμο.\nΌμως ο Ηλίας με αυτή τη συναυλία μας οδήγησε περίτεχνα σε άλλους μουσικούς δρόμους ίσης και ίσως και μεγαλύτερης ακουστικής αξίας.\nΑξέχαστο θα μου μείνει το πέρασμα από τον Βυζαντινό πλάγιο τέταρτο «Αναστάσιμο τροπάριο-ύμνος των Αίνων» στο δημοτικό τραγούδι «το αηδόνι της ανατολής», για να καταλήξει στην κορωνίδα της λαϊκής έκφρασης, στη «συννεφιασμένη Κυριακή» του δασκάλου Βασίλη Τσιτσάνη (μουσικός δρόμος ραστ).\nΝοιώθω την ανάγκη να συγχαρώ τον Ηλία Παπάζογλου και χωριστά τον κάθε καλλιτέχνη. Τους Νίκο Μούμο-κανονάκι, Νίκο Αποστολίδη-ούτι, Βαγγέλη Γεωργούλη-κλαρίνο, Χρήστο Νικόπουλο-μπαγλαμά και τραγούδι, Γιώργο Μακρή-κιθάρα και τραγούδι, Γιάννη Τελίδη-μπουζούκι και Νίκο Κατσαμάγκα-κόντρα μπάσο.\nΑυτοί οι μουσικοί με οδηγούν στο συμπέρασμα, ότι τα ανθρώπινα σώματα πρώτα τα χορδίζει ο Θεός και μετά τα Ωδεία.»


«Εκ βάθρων» εκσυγχρονισμός των υπηρεσιών του Δήμου Ρόδου - Δημοκρατική της Ρόδου\n«Εκ βάθρων» εκσυγχρονισμός των υπηρεσιών του Δήμου Ρόδου\nΣε εκ βάθρων εκσυγχρονισμό εισέρχεται ο Δήμος Ρόδου και ολόκληρη η ‘δημοτική μηχανή’ μιας και οι εξελίξεις στις νέες τεχνολογίες αλλά και οι ανάγκες, το απαιτούν.\nΑυτό δήλωσε χτες σε συνέντευξη Τύπου ο αντιδήμαρχος Διοικητικής Εξυπηρέτησης του Πολίτη και Ηλεκτρονικής Διακυβέρνησης κ. Γιάννης Καμπούρης.\n«Μας ενδιαφέρει η διευκόλυνση του πολίτη, του δημότη της Ρόδου στην επαφή του με τον Δήμο με όλες τις υπηρεσίες. Επίσης, με τον κεντρικό υπολογιστή (server) που θα εγκαταστήσουμε, θα συνδεθούμε με όλες τις δημοτικές κοινότητες ώστε να λαμβάνουμε τα αιτήματα των πολιτών και να καταγράφονται όλα τα προβλήματα. Εμάς μας ενδιαφέρει να υπάρχει άμεση σχέση με τον πολίτη, να μας ενημερώνει για τα προβλήματα που βλέπει, που αντιμετωπίζει και να είναι σε επαφή με τις αρμόδιες υπηρεσίες όπως π.χ. οι Τεχνικές Υπηρεσίες, το Πράσινο και η Καθαριότητα», είπε ο αντιδήμαρχος.\nΣύμφωνα με το νέο σχεδιασμό τα έργα που έχουν τεθεί σε λειτουργία είναι τα εξής:\n• Έχει τεθεί σε πιλοτική λειτουργία η Web & Mobile εφαρμογή για τα αιτήματα των πολιτών. Αφορά την ηλεκτρονική υποβολή και παρακολούθηση αιτημάτων από τους πολίτες και χρέωση στην αντίστοιχη υπηρεσία του Δήμου για διεκπεραίωση.\n• Τέθηκε σε λειτουργία η Ηλεκτρονική Ροή Εγγράφων. Προκειμένου ο Δήμος Ρόδου να προσφέρει εκσυγχρονισμένες υπηρεσίες και να εναρμονιστεί με την Ηλεκτρονική Διακυβέρνηση, μειώνοντας ταυτόχρονα την γραφειοκρατία, εφαρμόζει την Ηλεκτρονική Ροή των εγγράφων. Σταδιακά ενσωματώνονται στη λειτουργία του συστήματος αυτού όλες οι υπηρεσίες του Δήμου και απώτερος στόχος είναι η επέκτασή του και για χρήση στους πολίτες, ώστε να πρωτοκολλούν έγγραφα προς τον Δήμο μέσω Ίντερνετ.\n• Απόκτηση νέων προηγμένων ψηφιακών υπογραφών για τα στελέχη του Δήμου.\n-Επιπροσθέτως, τα έργα που βρίσκονται σε σχεδιασμό ή εξέλιξη είναι τα εξής:\n• Ψηφιοποίηση Αρχείου Δημοτολογίου & Ληξιαρχείου.\n• Προμήθεια νέου μηχανογραφικού εξοπλισμού ανάμεσα στα είδη του οποίου θα περιλαμβάνεται και ένας υπερσύγχρονος κεντρικός υπολογιστής για να εγκατασταθούν όλες οι βάσεις δεδομένων και οι υπηρεσίες που χρησιμοποιούνται από τις εφαρμογές του Δήμου.\n• Αναβάθμιση της τηλεπικοινωνικής υποδομής του Δήμου με την εγκατάσταση νέας, δομημένης καλωδίωσης, ξεκινώντας από το Δημαρχιακό Μέγαρο. Επίσης, σχεδιάζεται η αναπροσαρμογή των κανόνων ασφαλείας του δικτύου των υπολογιστών, δίνοντας έμφαση στην ενίσχυση της ασφάλειας των δεδομένων με ενέργειες όπως εγκατάσταση νέου Firewall και Εξειδικευμένης υπηρεσίας τήρησης αντιγράφων ασφαλείας.\n• Υλοποίηση Πλάνου Συμμόρφωσης για τον Γενικό Κανονισμό Προστασίας Δεδομένων ώστε να εναρμονιστεί ο Δήμος με τις απαιτήσεις του Ευρωπαϊκού Κανονισμού (GDPR).\n• Υλοποίηση Web εφαρμογής για την υποβολή των εισηγήσεων προς το δημοτικό συμβούλιο, αποσκοπώντας στον περιορισμό της γραφειοκρατίας αλλά και της διευκόλυνσης των υπηρεσιών του Δήμου στην κατάρτιση της ημερήσιας διάταξης του δημοτικού συμβουλίου.\n• Αναβάθμιση της λειτουργίας του Γεωγραφικού Συστήματος Πληροφοριών (GIS) του Δήμου, συμπεριλαμβάνοντας νέες πιο σύγχρονες υπηρεσίες με δεδομένα από περισσότερα τμήματα του Δήμου.\n• Επέκταση των λειτουργιών που παρέχονται μέσα από την Ηλεκρονική Πλατφόρμα Πληρωμών ώστε να έχει τη δυνατότητα να εξοφλεί ο πολίτης μέσω Ίντερνετ και κλήσεις, οφειλές ΤΑΠ & Παρεπιδημούντων.\n• Εκσυγχρονισμός της υπηρεσίες ΧΥΤΑ μέσω της διασύνδεσης του εξοπλισμού ζύγισης με ειδική οικονομική εφαρμογή του Δήμου.\n• Εκπαίδευση των στελεχών της Διεύθυνσης Πληροφορικής και Νέων Τεχνολογιών σε εξειδικευμένα αντικείμενα διαχείρισης κεντρικών πληροφοριακών συστημάτων.\n• λειτουργία υπηρεσιών έξυπνης πόλης (Smart Cities) όπως σύστημα έξυπνης στάθμευσης και σύστημα έξυπνων διαβάσεων.\n• Αναβάθμιση και επέκταση του ασύρματου δικτύου του Δήμου με την προμήθεια και εγκατάσταση νέου εξοπλισμού.\n-Ειδικά για το «σύστημα έξυπνης στάθμευσης» ο κ. Καμπούρης υπογράμμισε πως θα βοηθήσει πάρα πολύ στην βελτίωση του κυκλοφοριακού, καθώς θα υπάρχει διαδικτυακή ενημέρωση για όσους κατεβαίνουν προς το κέντρο της πόλης ώστε να γνωρίζουν εάν υπάρχουν ελεύθερες θέσεις στάθμευσης κ.λπ.\n-Επιπλέον, ο Δήμος Ρόδου θα προωθήσει το ‘το ηλεκτρονικό καλεντάρι για τους πολιτικούς γάμους’:\n«Βρισκόμαστε σε μια διαδικασία με την διεύθυνση πληροφορικής, προκειμένου να σχεδιάσουμε και να θέσουμε σε ισχύ το ηλεκτρονικό καλεντάρι για τους πολιτικούς γάμους. Με αυτό τον τρόπο, θα μπορούν όσα ζευγάρια ενδιαφέρονται να προγραμματίζουν και να κλείνουν τον γάμο τους στην Ρόδο. Όσον αφορά στις τοποθεσίες, θα ψηφίσουμε και νέα μέρη όπως π.χ. το 2ο ελαφάκι προς τον φάρο του Αγίου Νικολάου, στο πίσω μέρος του Καστέλο και άλλα που θα συμφωνήσουμε με το Τοπικό Συμβούλιο Ρόδου» κατέληξε ο κ. Καμπούρης.


Frontistiro Efstathiou-Vlachoutsikos - Εξοικονόμηση χρημάτων με Cashback | myWorld.com\nΤηλ. 0030 210 9425181\nΟι μαθητές μας, δίνουν εξετάσεις μία φορά το χρόνο. Εμείς καθημερινά από το 1972! Δίνουμε τις δικές μας εξετάσεις ποιότητας, αξιοπιστίας και επαγγελματισμού.\nΣε κάθε διδακτική μας ώρα, σε κάθε διαγώνισμα προετοιμασίας, σε κάθε μας απάντηση στα ερωτήματα των μαθητών μας, σε κάθε μηχανογραφικό που συμπληρώνουμε μαζί, πρέπει να αποδεικνύουμε ένα και μόνο πράγμα. Την ποιότητα που συνοδεύει τις υπηρεσίες διδασκαλίας των Φροντιστηρίων Μέσης Εκπαίδευσης «το Σύμβολο».\nΑυτή η ποιότητα πηγάζει από τον κυριότερο κρίκο στην αλυσίδα της μάθησης. Τον ανθρώπινο παράγοντα.\nΈχουμε επενδύσει πολλά σε υλικοτεχνικές υποδομές, αλλά περισσότερο από τα εκπαιδευτικά μέσα, έχουμε δώσει έμφαση στο εκπαιδευτικό μας προσωπικό, με το οποίο έχουμε μακρόχρονη συνεργασία. Στους ανθρώπους δηλαδή που γονείς και μαθητές εμπιστεύονται τους στόχους και τα όνειρά τους. Άνθρωποι με πολύχρονη εκπαιδευτική και παιδαγωγική εμπειρία. Άνθρωποι που ξέρουν να βρίσκονται όχι μόνο απέναντι από τα μαθητικά θρανία σαν καθηγητές, αλλά και δίπλα σε αυτά, σαν συμμαθητές των παιδιών.\nΠίσω από κάθε μελλοντικό πτυχίο που επιθυμεί να κατακτήσει και κατακτά κάποιος μαθητής μας, υπάρχει και το πρόσωπο που με τις γνώσεις και το πάθος του, βοήθησε στην κατάκτηση αυτού του στόχου.\nTο πρόσωπο κάποιου καθηγητή μας!\nΔεν μπορείτε να βρείτε την αγορά σας στο Frontistiro Efstathiou-Vlachoutsikos;


Για να κατεβάσετε την επιστολη σε μορφή εγγράφου πατήστε εδώ\nΖητείται Λογοθεραπεύτρια/ης στην Άρτα\nΑνάρτηση: 08-05-2018 09:53\nΑπό Κέντρο Ειδικών Θεραπειών στην Άρτα ζητείται Λογοθεραπεύτρια/ης με πτυχίο ΤΕΙ και άδεια ασκήσεως επαγγέλματος, για να ενταχθεί στο δυναμικό του Κέντρου από τον Σεπτέμβριο 2018.\nΖητείται Λογοθεραπεύτρια/ης στη Νάξο\nΑνάρτηση: 07-05-2018 09:34\nΚέντρο Ειδικών Θεραπειών στη Νάξο αναζητά Λογοθεραπεύτρια/η για πλήρη απασχόληση με καλές αποδοχές από τον Σεπτέμβριο.\nΖητείται άνδρας λογοθεραπευτής στο Περιστέρι\nΑνάρτηση: 27-04-2018 15:35\nΖητείται άνδρας λογοθεραπευτής για συνεργασία πλήρους απασχόλησης σε κέντρο ειδικής αγωγής με παιδιά στο Περιστέρι Αττικής.\nΖητείται Λογοθεραπεύτρια/ης στη Θεσσαλονίκη\nΑνάρτηση: 23-04-2018 12:03\nΖητείται Λογοθεραπεύτρια/ης για συνεργασία σε Κέντρο Αγωγής και Λόγου στην περιοχή Κάτω Τούμπα Θεσσαλονίκης. Απαραίτητη 4ετής προϋπηρεσία και τιμολόγιο παροχής υπηρεσιών.\nΖητείται Λογοθεραπεύτρια/ης στα Χανιά\nΑνάρτηση: 20-04-2018 11:44\nΨυχοδιαγνωστικό Κέντρο στα Χανιά ζητά συνεργάτη λογοθεραπεύτρια/η από τον Σεπτέμβριο 2018, με πλήρες ωράριο και εμπειρία σε παιδιά με αναπτυξιακές διαταραχές.\nΖητείται Λογοθεραπεύτρια στο Αιγάλεω\nΑνάρτηση: 19-04-2018 12:17\nΖητείται λογοθεραπεύτρια, πτυχιούχος ΤΕΙ, από κέντρο ειδικών θεραπειών στο Αιγάλεω. Απασχόληση δύο ημέρες την εβδομάδα.


24grammata.com | HellasMagazine.Gr\n13 Νοέμβριος, 2011 Culture\n13 Νοέμβριος, 2011 IM ThessnA\nH ταυτότητα του περιοδικού 24grammata.com ΗΛΕΚΤΡΟΝΙΚΟ ΠΕΡΙΟΔΙΚΟ ΑΝΟΙΚΤΗΣ ΠΡΟΣΒΑΣΗΣ ΕΒΔΟΜΑΔΙΑΙΟ ΠΕΡΙΟΔΙΚΟ ΠΟΛΙΤΙΣΜΟΥ Συντονιστής:\nΗ λέξη της εβδομάδας: Σαδιστής – Σαδισμός\n9 Ιούνιος, 2011 Culture\nκαι άλλα 1750 άρθρα στην ελληνική, αγγλική, γαλλική, γερμανική, ιταλική και ισπανική γλώσσα. Δωρεάν ηλεκτρονικά βιβλία (νέα βιβλία) / θεματική βιντεοθήκη για την Τέχνη, την Ιστορία, τις Επιστήμες 24grammata.com\nΔείτε όλο το αρχείο από την “λέξη της εβδομάδας” αλλά και άλλα ενδιαφέροντα άρθρα στη διεύθυνση www.24grammata.com. Μπορείτε να εγγραφείτε για να ενημερώνεστε για τα εβδομαδιαία ανανέωση από τα 24γραμματα, στη διεύθυνση http://24grammata.com/?σελίδα_id = 6.\nΑλληλεγγύη – Βαλέσα\nκαι άλλα 1770 άρθρα στην ελληνική, αγγλική, γαλλική, γερμανική, ιταλική και ισπανική γλώσσα. Δωρεάν ηλεκτρονικά βιβλία (νέα βιβλία) / θεματική βιντεοθήκη για την Τέχνη, την Ιστορία, τις Επιστήμες 24grammata.com\n9 Ιούνιος, 2011 IM ThessnA\nΗ λέξη της εβδομάδας: Σαδιστής – Σαδισμός Ποιος ήταν ο συγγραφέας Μαρκήσιος Ντε Σαντ και ποια η σχέση του με το σαδισμό\nΗ λέξη σαδισμός είναι μια λέξη παγκόσμιας αποδοχής (όπως και η λέξη Μαζοχισμός, δες εδώ) και χρησιμοποιείται για να δηλώσει, αρχικά, την σεξουαλική διαστροφή κατά την οποία κάποιος/α ικανοποιείται σεξουαλικά προκαλώντας ψυχικό ή σωματικό πόνο στο/η σύντροφο του. Κατ’ επέκταση ο όρος χρησιμοποιείται και πέρα από τη σεξουαλική διαστροφή για να δηλώσει την ευχαρίστηση, που νοιώθει κάποιος βασανίζοντας κάποιον άλλο. Ο όρος δημιουργήθηκε από το όνομα του Γάλλου μυθιστοριογράφου μαρκησίου Ντε Σαντ, 1740-1814 (Ντονασιέν Αλφόνς Φρανσουά Κόμης ντε Σαντ – γαλλ.: Donatien Alphonse François Comte de Sade). Η λέξη sadisme > σαδισμός μαρτυρείται για πρώτη φορά 85, περίπου, χρόνια από το θάνατο του Ντε Σαντ. Την ίδια, περίπου εποχή ο Schrenck-Notzing (1895/1956), πρότεινε τον ελληνικό όρο “αλγολαγνία”, “algolagnia”, για να περιγράψει αυτό που σήμερα χαρακτηρίζεται ως σαδισμός. Όσοι κατηγόρησαν τον Ντε Σαντ με περισσή ευκολία, τον θεώρησαν ανώμαλο και διεστραμμένο. Η υπεράσπιση του, πάντως, θα υποστήριζε: “Ο Σαντ θεωρήθηκε μέγας πορνογράφος και μαζί ένας φιλόσοφος της ελευθεριότητας, ένας εξερευνητής των ανθρώπινων ορίων. Όμως η ασέλγεια, στο έργο του, δεν είναι παρά γλωσσική πραγματικότητα, τίποτ’ άλλο. Το πραγματικό και το βιβλίο διαχωρίζονται, κι εκείνος επιχειρεί εμφατικά να τονίσει αυτή τη συνθήκη. «Ναι», γράφει, «είμαι ένας ακόλαστος, το παραδέχομαι: συνέλαβα ό,τι μπορεί να συλλάβει κανείς σχετικά με την ασέλγεια, αλλά σίγουρα δεν έκανα όλα όσα συνέλαβα και σίγουρα δεν θα τα κάνω ποτέ. Είμαι ένας ακόλαστος, αλλά δεν είμαι εγκληματίας ούτε φονιάς”. για τη συνέχεια δες εδώ\nκαι άλλα 1750 άρθρα στην ελληνική, αγγλική, γαλλική, γερμανική, ιταλική και ισπανική γλώσσα. Δωρεάν e-books (νέα βιβλία) / θεματική βιντεοθήκη για την Τέχνη, την Ιστορία, τις Επιστήμες 24grammata.com Δείτε όλο το αρχείο από την “λέξη της εβδομάδας” αλλά και άλλα ενδιαφέροντα άρθρα στη διεύθυνση www.24grammata.com. Μπορείτε να εγγραφείτε για να ενημερώνεστε για τα εβδομαδιαία ανανέωση από τα 24γραμματα, στη διεύθυνση http://24grammata.com/?page_id=6.\nΗ λέξη της εβδομάδας: Πλατεία Τι σημαίνει η λέξη πλατεία (> πιάτσα > πιάτο); Τούτες τις ημέρες ζούμε, ή ζουν ορισμένοι, “μέρες πλατείας”. Για ακόμα μια φορά στις πλατείες αγωνίζονται όλοι όσοι πιστεύουν ότι πρέπει να αλλάξει κάτι. Η πρόθεση τους τους είναι ιδανική, το αποτέλεσμα τους θα το κρίνει η ιστορία. Τι σημαίνει, όμως, η λέξη πλατεία; Πρόκειται για ουσιαστικοποιημένο θηλυκό του αρχαίου επιθέτου πλατύς/εια/ύ. Η αρχική έκφραση ήταν “πλατεία οδός” και προσδιόριζε το μεγάλο (πλατύ/ φαρδύ) δρόμο του χωριού ή της πόλης, που συνήθως, βρισκόταν στο κέντρο της πόλης και εκτελούνταν οι εμπορικές δραστηριότητες. Σιγά σιγά από το “πλατεία οδός” χάθηκε η λέξη “οδός” και έμεινε μόνο η “πλατεία”. Το ίδιο συνέβη με τις φράσεις: ιατρική επιστήμη > ιατρική, γραμματική τέχνη > γραμματική Ομόρριζα της λ. πλατεία είναι: η πλάτος, πλάτη, πλάτανος, Πλαταιές (πλατιά επιφάνεια), Πλάτων (αρχ. σημ. “αυτός που έχει φαρδιές πλάτες”) κ.ά. Αξιοπερίεργο είναι και το “ταξίδι” της λ. πλατεία στην Εσπερία: στα Λατινικά μεταφέρθηκε ως δευτερόκλιτο επίθετο plattus/a/um > ιταλικά: piazza, γαλλικά: plat, ισπανικά: plaza (στην Plaza de Cataluña διαδηλώνουν, τούτες τις ημέρες, οι Ισπανοί “αγανακτισμένοι”). Δεν πρέπει να λησμονήσουμε και το ιταλοποιημένο, αλλά ελληνικής καταγωγής, πιάτο ή το υποκοριστικό του πιατέλα. Το πιάτο είναι η ιταλική εκδοχή του plattus, και εδώ παρουσιάζεται με τη στενή έννοια του “πινακίου” (: επίπεδου πιάτου) για τη συνέχεια δες εδώ διαβάστε ακόμα:\nκαι άλλα 1770 άρθρα στην ελληνική, αγγλική, γαλλική, γερμανική, ιταλική και ισπανική γλώσσα. Δωρεάν e-books (νέα βιβλία) / θεματική βιντεοθήκη για την Τέχνη, την Ιστορία, τις Επιστήμες 24grammata.com Δείτε όλο το αρχείο από την “λέξη της εβδομάδας” αλλά και άλλα ενδιαφέροντα άρθρα στη διεύθυνση www.24grammata.com. Μπορείτε να εγγραφείτε για να ενημερώνεστε για τα εβδομαδιαία ανανέωση από τα 24γραμματα, στη διεύθυνση http://24grammata.com/?page_id=6.\nΗ λέξη της εβδομάδας: η σιλουέτα\n19 Μάι, 2011 Culture\nΕρώτηση: η λέξη σιλουέτα προέρχεται από τη Γαλλική γλώσσα;\nΑπάντηση: Όχι, ακριβώς…\nΕρώτηση: Ο Γάλλος πολιτικός Etienne de Silhouette έχει καμία σχέση με τον Γιώργο Παπακωνσταντίνου;\nΑπάντηση: Ναι, και οι δύο έβαζαν και βάζουν, συνεχώς, φόρους…\nγια την απάντηση κλικ εδώ\nΕρώτηση: Το επώνυμο Silhouette σημαίνει κάτι στη Γαλλική γλώσσα;\nΑπάντηση: Όχι, αντίθετα σημαίνει κάτι στη Βασκική γλώσσα…\nΑναλυτικές απαντήσεις σε όλα αυτά, και άλλα πολλά, δίνει ο συγγραφέας Αθανάσιος Τσακνάκης, στo 24grammata.com\nκαι άλλα 1650 άρθρα στην ελληνική, αγγλική, γαλλική, γερμανική, ιταλική και ισπανική γλώσσα. Δωρεάν ηλεκτρονικά βιβλία (νέα βιβλία) 24grammata.com\nΔείτε όλο το αρχείο από την “λέξη της εβδομάδας” αλλά και άλλα ενδιαφέροντα άρθρα στη διεύθυνση www.24grammata.com. Μπορείτε να εγγραφείτε για να ενημερώνεστε για τα εβδομαδιαία ανανέωση από τα 24γραμματα, στη διεύθυνση http://24grammata.com/?σελίδα_id = 6. Αν δεν επιθυμείτε να λαμβάνετε ενημερωτικά μηνύματα,


Κούκλια: Άρχισαν οι εργασίες διαχωρισμού 22 οικοπέδων για δικαιούχους\nΣυνολικά 22 οικόπεδα για τις στεγαστικές ανάγκες οικογενειών της κοινότητας Κουκλιών που επηρεάζονται από την αρχαιολογική ζώνη και δεν έχουν άλλη γη για τις οικιστικές τους ανάγκες, προωθούνται προς διαχωρισμό από το κράτος. Αυτό ανέφερε η Έπαρχος Πάφου, Μαίρη Λάμπρου, επισημαίνοντας ότι η προεργασία έχει προωθηθεί σε ικανοποιητικό βαθμό, με την κοινοτική αρχή Κουκλιών να έχει ήδη πραγματοποιήσει προς το σκοπό αυτό και δύο συναντήσεις με τον Υπουργό Εσωτερικών.\nΟι εργασίες διαχωρισμού για τα 22 οικόπεδα, είπε η κ. Λάμπρου, θα αρχίσουν το πρώτο εξάμηνο του 2018 και θα αφορούν σε οικογένειες των Κουκλιών που είναι σε δυσχερή θέση συνεπεία του επηρεασμού περιουσίας τους από τον αρχαιολογικό χώρο της κοινότητας και που αδυνατούν οικονομικά να εξεύρουν νέο χώρο.\nΣχετικό με την ύπαρξη της μεγάλης αρχαιολογικής ζώνης στα Κούκλια, τόνισε η Έπαρχος Πάφου, είναι και το ζήτημα της προώθησης της ανάπλασης του κεντρικού ιστού της κοινότητας που προωθείται σε συνεργασία με την Πολεοδομία και την εμπλοκή του Τμήματος Αρχαιοτήτων. Η προώθηση της ανάπλασης αυτής είναι μεγάλης σημασίας, επεσήμανε η Μαίρη Λάμπρου, αφού τα Κούκλια παρουσιάζουν υψηλή επισκεψιμότητα διαρκώς, λόγω των σημαντικών αρχαιολογικών τους χώρων.\nΈργων συνέχεια στην Πάφο και το 2019


Μητσοτάκης: Τα σχολεία θα ανοίξουν όταν υπάρχουν επαρκή self test | Fortunegreece.com\n«Αν δεν είχαμε κλείσει η αύξηση θα ήταν εκθετική και η επιβάρυνση στο ΕΣΥ τέτοια που πιθανώς να μην μπορούσαμε να διαχειριστούμε». Παραδέχτηκε ότι υπάρχουν διασωληνωμένοι ασθενείς εκτός ΜΕΘ αλλά θύμισε ότι αυτό συνέβαινε πάντα.\nΣτα ζητήματα που αφορούν στην ειδική αγωγή- συνέχισε ο Κυριάκος Μητσοτάκης- η κυβέρνηση ολοκλήρωσε μια δράση που είχε δρομολογηθεί από την κυβέρνηση ΣΥΡΙΖΑ, την πρόσληψη 4.500 μόνιμων εκπαιδευτικών στην ειδική αγωγή.\nΑπευθυνόμενος στην κα Γεννηματά, ο πρωθυπουργός είπε πως «σε όλες τις μετρήσεις οι ψηφοφόροι του κόμματός σας στηρίζουν τις κυβερνητικές πολιτικές και εσείς χρεώνετε στην κυβέρνηση όλα τα στραβά στον τόπο». Μάλιστα, αναφερόμενος στην πρωτολογία της προέδρου του ΚΙΝΑΛ, επισήμανε «Δεν μπορώ να μην αφήσω ασχολίαστη κα Γεννηματά μια φράση. «… με μπίζνες από την Μαξίμου…». Αλήθεια; Αν έχετε κάτι συγκεκριμένο να ανεβείτε στο βήμα να τα πείτε. Δυστυχώς μου θυμίζετε ολοένα και περισσότερο τον κ. Τσίπρα ως προς τον καταγγελτικό σας λόγο» συμπλήρωσε.\n«Όλοι οι πολίτες έχουν αντιληφθεί την κρισιμότητα της κατάστασης. Υπάρχει ένα εύλογο ερώτημα. «κλείνετε με 1000 κρούσματα και ανοίγετε με 3.500;»» είπε στη συνέχεια της ομιλίας του ο πρωθυπουργός. «Όταν κλείσαμε τον Ιανουάριο βλέπαμε την τάση των κρουσμάτων. Αν δεν είχαμε κλείσει, είμαστε απολύτως βέβαιοι ότι η αύξηση θα ήταν εκθετική και η επιβάρυνση στο ΕΣΥ τέτοια που πιθανώς να μην μπορούσαμε να διαχειριστούμε. Το βρετανικό στέλεχος σε συνδυασμό με το καταχείμωνο έκαναν την μεταδοτικότητα του ιού πιο γρήγορη. Πήραμε μέτρα νωρίτερα.\n«Έχω την εντύπωση ότι υπάρχουν κόμματα που τρέφονται από την πανδημία»\n«Έχω την εντύπωση ότι υπάρχουν κόμματα που τρέφονται από την πανδημία» τόνισε, λίγο πριν ολοκληρώσει την δευτερολογία του ο πρωθυπουργός. «Που θεωρούν ότι όσο υπάρχει η πανδημία έχουν συνεχές αντιπολιτευτικό όπλο για να ασκούν μόνιμη κριτική στην κυβέρνηση» συνέχισε για να συμπληρώσει: «Κύριε Τσίπρα κάποτε οι αντιμνημονιακοί έμειναν χωρίς μνημόνια μόνο με το νταούλι στο χέρι. Προσέξτε γιατί και οι κορονοκάπηλοι θα μείνουν χωρίς κορωνοϊό».\nΚλείνοντας την ομιλία του, ο Κυριάκος Μητσοτάκης είπε προς τον Αλέξη Τσίπρα: «Και επειδή είχατε διάλογο με την κα Μπακογιάννη που σας θύμισε το δίσκο του Σαββόπουλοου «Τραπεζάκια έξω». Υπάρχει και ένα τραγούδι το «τσάμικο» στον ίδιο δίσκο, με το στίχο «η Ελλάδα που αντιστέκεται, η Ελλάδα που επιμένει και όποιος δεν καταλαβαίνει δεν ξέρει που πατά και που πηγαίνει». Να είναι καλά ο Διονύσης Σαββόπουλος. Νομίζω ότι ο στίχος αυτός γράφτηκε για εσάς».


Η φωτογράφιση της Emily Ratajkowski για το Harper's Bazaar κρύβει μια μεγάλη ανατροπή! - TLIFE\nΗΟΜΕ Ομορφιά Η φωτογράφιση της Emily Ratajkowski για το Harper’s Bazaar κρύβει μια μεγάλη ανατροπή!\nΗ φωτογράφιση της Emily Ratajkowski για το Harper’s Bazaar κρύβει μια μεγάλη ανατροπή!\nΘα πρέπει να είναι κανείς πολύ επιφανειακός για να βλέπει στην Emily Ratajkowski μόνο απίστευτους γλουτούς, μια διάθεση για sexiness και… τελεία. Γιατί πίσω από αυτά, τα οποία ομολογουμένως είναι διάχυτα, υπάρχει το δικαίωμα της αυτοδιάθεσης και της ελευθερίας επιλογής: αν θέλεις να είσαι sexy, ας είσαι sexy! Αν θέλεις να είσαι κάτι άλλο, ας είσαι αυτό που θέλεις!\nΣτο πλαίσιο αυτό, λοιπόν, η Emrata φωτογραφήθηκε για το αμερικάνικο Harper’s Bazaar σε ένα εντελώς διαφορετικό concept. Φωτογραφήθηκε δείχνοντας τις μην αποτριχωμένες μασχάλες της.\n“Δώστε στις γυναίκες την ευκαιρία να είναι ότι θέλουν να είναι και όσο πολύπλευρες θέλουν να είναι. Έγραψα ένα άρθρο στο Harper’s Bazaar για την σημασία του δικαιώματος της γυναίκας να μπορεί να επιλέξει (πώς θα ντυθεί, τι θα ποστάρει, αν θα αποφασίσει να ξυριστείς ή όχι). Καν’ τε αυτό που θέλετε κυρίες μου, όποιο κι αν θέλετε να είναι αυτό!».\nΜένοντας, τώρα, στο αισθητικό κομμάτι και στην μεγάλη συζήτηση του αν ήταν απαραίτητο ή όχι να φωτογραφηθεί έτσι, ιδού μια σκέψη: για να επικοινωνηθεί μια ιδέα θα πρέπει να οπτικοποιηθεί ώστε να γίνει πιο ισχυρή. Αν η Emrata έμενε στο άρθρο, χωρίς αυτό να συνοδεύεται με εικόνα, τι απήχηση θα είχε; Ίσως κι εγώ να μην έγραφα τώρα αυτές τις γραμμές.


Γιάννης Καψάσκης: Το νέο του τραγούδι «Περιμένω μια καρδιά» | Melodikos.gr\nΟ Γιάννης Καψάσκης, κυκλοφορεί το νέο του δισκογραφικό ντεμπούτο\nΟ Γιάννης Καψάσκης κυκλοφορεί το νέο τραγούδι που παρασύρει από το πρώτο άκουσμα και έχει τον τίτλο «Περιμένω μια καρδιά».\nΜουσική και στίχους στο κομμάτι υπογράφει ο Μάνος Διόλατζης.\nΟ Γιάννης Καψάσκης κατάγεται από την Ζάκυνθο αλλά μένει και ζει μόνιμα στην Πάτρα. Από πολύ μικρή ηλικία άρχισε να δείχνει το ταλέντο του για την μουσική σπουδάζοντας κιθάρα και τραγούδι στο μουσικό σχολείο Πάτρας.\nΗ Real Music αποτελεί την πρώτη του δισκογραφική στέγη και το δισκογραφικό του ντεμπούτο τιτλοφορείται “Περιμένω μια καρδιά“


Triptych «Λουλούδια» – Mikhail Vrubel\nΠεριγραφές ζωγραφικής ⇒ 🎨Βρουμπέλ Μιχαήλ ⇒ Triptych «Λουλούδια» – Mikhail Vrubel\nΗ περίοδος της δεκαετίας του 1890 σημειώθηκε στο έργο του πλοιάρχου και στην υλοποίηση μεγάλων προσαρμοσμένων εργασιών στην εσωτερική διακόσμηση. Η συλλογή του Μουσείου του Ομσκ περιέχει ένα αξιοσημείωτο παράδειγμα των πειραμάτων του Vrubel στη μνημειακή και διακοσμητική τέχνη – το τρίπτυχο «Λουλούδια» για το αρχοντικό της Μόσχας της Έλενα Ντμίτριβρνα Ντάνκερ. Η εντυπωσιακή σύνθεση, σχεδιασμένη για την επίλυση του χώρου οροφής, αποτελείται από γραφικά πάνελ: δύο στρογγυλά – «Τριαντάφυλλα και κρίνα», «Κίτρινα τριαντάφυλλα» και το κεντρικό – «Χρυσάνθεμα», το μεγαλύτερο σε μέγεθος και σύνθετο σχήμα.\nΣε αυτό το έργο, αποκαλύπτονται σαφώς τα χαρακτηριστικά του ταλέντου του καλλιτέχνη: η πρωτοτυπία της σκέψης και η ικανότητα να βλέπεις την ομορφιά στο συνηθισμένο. Όσον αφορά ένα από τα πιο κοινά μοτίβα στην τέχνη – τα δώρα της Flora, ο Vrubel προσέφερε την ερμηνεία του για το θέμα. Οι εικόνες που δημιούργησε δεν είναι τόσο όμορφα και πραγματικά λουλούδια, αλλά ένα ποιητικό σύμβολο της ομορφιάς που δίνει η φύση στον κόσμο. Φυσικά, ο καλλιτέχνης δεν επέλεξε το πολυτελές πράσινο του βραδινού κήπου ως φόντο, αλλά το μυστηριώδες σούρουπο των υπερυψωμένων ουρανών.\nΈνα σαφές μοτίβο εξαιρετικών λουλουδιών τα παρομοιάζει με τα πρόσωπα των κρυσταλλικών κατασκευών και ταυτόχρονα είναι γεμάτο ζωντάνια και κίνηση. Η ευγένεια του συγκρατημένου χρώματος, σε συνδυασμό με την τεχνική εφαρμογής χρωμάτων με μικρές διακριτές πινελιές, δίνει στον πίνακα μια ομοιότητα με ένα μωσαϊκό πολύτιμων λίθων – έναν ορισμό που έχει γίνει βιβλίο στις περιγραφές του δημιουργικού στιλ του καλλιτέχνη.\nΟ Vrubel κάνει μια διπλή ανακάλυψη: στη φύση, αποκαλύπτει φανταστικές πτυχές που δεν έχουν παρατηρηθεί από κανέναν, και στην παλιά «υπό όρους» τέχνη, τη ζωτικότητα και τον ρεαλισμό. Η αφοσίωση στο πραγματικό θα παραμείνει, μέχρι το τέλος των ημερών, σύμβολο της πίστης του. Ακριβώς όπως βρήκε τις πολύπλευρες κρυσταλλικές του μορφές στη δομή των φυσικών πραγμάτων, έτσι από τη φύση έκλεψε τους εξαιρετικούς πολύχρωμους μαγευτικούς καταρράκτες του. Τους πήρε από αζαλέες, τριαντάφυλλα, ορχιδέες, ίριδες, από βελούδινα-μοβ σύννεφα που συμβαίνουν στο ηλιοβασίλεμα, από τον χρυσό βραδινό ουρανό, από βράχους και πολύτιμους λίθους, από μητέρα μαργαριταριού, φτέρωμα πουλιών, από χιόνι και νερό. Ο Ν. A. Prakhov υπενθύμισε: «Η λαμπρότητα του μετάλλου και ειδικά η υπερχείλιση χρωμάτων από πολύτιμους λίθους προσελκύουν πάντα τη Vrubel.\nΘα μπορούσε να παρακολουθήσει μέταλλο οπουδήποτε και πολύτιμους λίθους – στο γραφείο δανείων του Ροζμαλίτσκι και του Ντάκνοβιτς, όπου συχνά έφερε ως υποθήκη μερικά από τα υπάρχοντά του. Εδώ σε αυτό το γραφείο δανείων, ο Vrubel δεν μπορούσε μόνο να εξετάσει διάφορους πολύτιμους λίθους που έβαλαν κοσμηματοπωλεία μέσα από το ποτήρι του παραθύρου, αλλά να τους πάρει σε μια χούφτα σε μια χούφτα και να τους ρίξει από τη μία παλάμη στην άλλη, θαυμάζοντας τους απροσδόκητους πολύχρωμους συνδυασμούς. Του έδωσε μεγάλη ευχαρίστηση – μαγευτική με απαράμιλλη καθαρότητα και φωτεινότητα των τόνων. Η υλική αξία των λίθων δεν έπαιξε κανένα ρόλο εδώ. Με το ίδιο ενδιαφέρον, η Vrubel έβαλε τεχνητές πέτρες από τη μία παλάμη στην άλλη με την οποία η αδερφή μου έκοψε το κοκοσνίκ για ένα ρωσικό φανταχτερό φόρεμα. «\nΠεριγραφή του πίνακα Triptych «Λουλούδια» – Mikhail Vrubel.\n« Ωριμότητα – Nicola Lancre\nSea Harbour στο Sunset – Claude Lorren »


Τραγωδία στον Βουραϊκό: Εντοπίστηκε νεκρό το αγνοούμενο αγόρι - VIOTIAPLUS\nΤραγωδία στον Βουραϊκό: Εντοπίστηκε νεκρό το αγνοούμενο αγόρι\n- 19 Ιουνίου 2016\n- in Uncategorized, Κοινωνία, Πρώτη σελίδα\nΔεν επιτρέπεται σχολιασμός στο Τραγωδία στον Βουραϊκό: Εντοπίστηκε νεκρό το αγνοούμενο αγόρι\nΤραγικός επίλογος για τον 9χρονο που από το μεσημέρι αγνοούνταν στο φαράγγι του Βουραϊκού.\nΌπως μετέδωσε το δελτίο ειδήσεων του Star, το 9χρονο αγοράκι βρέθηκε νεκρό από τους πυροσβέστες στο σημείο «Σιφώνι», όπου πραγματοποιούνταν οι έρευνες.\nΌλα ξεκίνησαν νωρίς το μεσημέρι της Κυριακής όταν ο 9χρονος μαζί με τους γονείς του και άλλα άτομα έκαναν πεζοπορία στο φαράγγι του Βουραϊκού. Το παιδί κάτω από αδιευκρίνιστες συνθήκες έπεσε στο φαράγγι όπου και βρήκε τραγικό θάνατο.\nΣτην επιχείρηση εντοπισμού του 9χρονου συμμετείχαν 10 πυροσβέστες με τρία οχήματα, κλιμάκιο πέντε ατόμων από την 6η ΕΜΑΚ, καθώς και δύτες και αναρριχητές από την 1η ΕΜΑΚ.\nPrevious article Διεθνής εκστρατεία “Ελευθερώστε τον Ασάνζ”\nNext article Πούλου και Θηβαίος σε Φίλη και Σπίρτζη για ζητήματα της Λιβαδειάς


ALEX WEB RADIO/TV: Aπολογία για τρεις στη Σούπερ Λίγκα\nΣε απολογία κάλεσε η Πειθαρχική Επιτροπή της Σούπερ Λίγκα Νίκη Βόλου, Παναιτωλικό και ΠΑΣ Γιάννινα, για όσα έγιναν στη δεύτερη αγωνιστική του πρωταθλήματος.\nΤις κλήσεις σε απολογία για όσα έγιναν στα ματς της δεύτερης αγωνιστικής του πρωταθλήματος ανακοίνωσε η Σούπερ Λίγκα.\nΗ Πρωτοβάθμια Πειθαρχική Επιτροπή κάλεσε τη Νίκη Βόλου και τον Παναιτωλικό για τη συμπεριφορά των φιλάθλων τους στα ματς κόντρα σε Ατρόμητο και Ολυμπιακό αντίστοιχα.\nΓια την συμπεριφορά του Δημήτρη Νιαρχάκου κλήθηκε ο ΠΑΣ Γιάννινα μετά το εκτός έδρας ματς με τον Πανθρακικό.\n«Η Πρωτοβάθμια Πειθαρχική Επιτροπή κάλεσε σε απολογία (για την Πέμπτη 04/09/2014 και ώρα 13:30) τις παρακάτω ΠΑΕ στο πλαίσιο των συναντήσεων για την 2η αγωνιστική.\nΑ) ΠΑΕ Νίκη βόλου: Για την συμπεριφορά των φιλάθλων της στον αγώνα ΠΑΕ Νίκη Βόλου-ΠΑΕ Ατρόμητος Αθ.\nΒ) ΠΑΕ Παναιτωλικός: Για την συμπεριφορά των φιλάθλων της στον αγώνα ΠΑΕ Παναιτωλικός-ΠΑΕ Ολυμπιακός.\nΓ) ΠΑΕ ΠΑΣ Γιάννινα, Δ.Νιαρχάκο (εκπρόσωπο): Για τη συμπεριφορά του εκπροσώπου κ. Δ.Νιαρχάκου στον αγώνα ΠΑΕ Πανθρακικός-ΠΑΕ ΠΑΣ Γιάννινα.\nΑναρτήθηκε από ALEX FAKINOS στις 7:22 μ.μ.


Ρωσία, 2014 Σκηνοθεσία: Γιούρι Μπίκοφ Πρωταγωνιστούν: Αρτέμ Μπιστρόφ, Νίνα Αντιούχοβα, Σεργκέι Αρτσιμπάσεβ, Πιοτρ Μπαραντσέεφ, Νικολάι Μπεντέρα Διάρκεια: 116 λεπτά\nΣεναριακά στιβαρή, επιδέξια σκηνοθετημένη, αν και υπερβολικά διδακτική καφκική (και ντοστογιεφσκική) αλληγορία, η οποία περιγράφει με σαφήνεια και πικρό χιούμορ τη μετακομουνιστική Ρωσία ως καπιταλιστική παρωδία του Πούτιν.\nΟ Ντίμα είναι υδραυλικός. Οικογενειάρχης, παρά το νεαρό της ηλικίας του, ζει σε ένα διαμέρισμα με την γυναίκα του , τον μικρό του γιό και τους γονείς του. Στον ελεύθερο του χρόνο διαβάζει για να πάρει δίπλωμα μηχανικού. Ένα βράδυ τον καλούν να εξετάσει την εκτεταμένη διαρροή σε μια εργατική πολυκατοικία. Είναι μια απ’ αυτές τις σαραντάχρονες οικοδομές που μέσα τους έχουν στοιβάξει περίπου 800 ανθρώπους. Φτωχοί και εξαθλιωμένοι οι ένοικοι της, ζουν μια ζωή παραιτημένη, στο περιθώριο της μικρής Ρώσικης πόλης. Μιας πόλης που τα τελευταία χρόνια έχει αποκτήσει γοργούς ρυθμούς ανάπτυξης, ερήμην τους. Αυτοί είναι τα κοινωνικά της απόβλητα. Ψάχνοντας τα αίτια της διαρροής, ο Ντίμα ανακαλύπτει δυο κάθετα ρήγματα που διαπερνούν ολόκληρη την οικοδομή στις δυο της πλευρές. Η πολυκατοικία είναι ετοιμόρροπη. Οι προϊστάμενοι του πρέπει να ενημερωθούν άμεσα. Οι συνάδελφοι του όμως είναι πεπεισμένοι ότι δεν πρόκειται να γίνει το παραμικρό, εφόσον όλα αυτά τα χρόνια τα κονδύλια για την ανακαίνιση της οικοδομής έχουν φαγωθεί απ’ τους ιθύνοντες. Τον προτρέπουν να γυρίσει σπίτι του και να κοιμηθεί. Μόνο που ο Ντίμα δεν μπορεί να κοιμηθεί. Μέσα στην νύχτα θα συμβουλευτεί τα εγχειρίδια μηχανικής και θα διαπιστώσει ότι η πολυκατοικία ενδέχεται να καταρρεύσει μέσα στο επόμενο εικοσιτετράωρο. Είναι πια ζήτημα ζωής και θανάτου. Πρέπει να ενημερώσει το δημοτικό συμβούλιο. Από σύμπτωση την ίδια μέρα η δήμαρχος γιορτάζει τα 50 κοστά της γενέθλια. Όλοι οι τοπικοί άρχοντες είναι μαζεμένοι στο πάρτυ και γλεντούν. Ο Ντίμα πρέπει να διακόψει το μεγάλο τους γλέντι.\n«Μπορεί η ηθική ενός τίμιου άνδρα να αλλάξει μια διεφθαρμένη κοινωνία ή θα τον πουν ηλίθιο»; Πάνω σε αυτό το ερώτημα, χτίζεται η ιστορία της δεύτερης μεγάλου μήκους ταινίας του Yuriy Bykov. Τίτλος της «Ο Ηλίθιος». Με εμφανείς αναφορές στον ντοστογιεφσκικό «Ηλίθιο», ο ήρωας της ταινίας είναι ένας ιδεαλιστής, που προσπαθεί να υπερασπιστεί το δίκαιο σε έναν κόσμο βαθιά διεφθαρμένο και κυνικό. Ο Ντίμα όταν διαπιστώσει πως μια πολυκατοικία με 800 περίπου ένοικους είναι έτοιμη να καταρρεύσει, θα τρέξει να ειδοποιήσει τις τοπικές αρχές. Οι τοπικοί προύχοντες αρχικά δεν θα θορυβηθούν ιδιαίτερα. Γιορτάζουν τα γενέθλια της δημάρχου-μητέρας αυτής της πόλης, και οι εικασίες ενός νεαρού υδραυλικού δεν μπορούν τόσο εύκολα να ταράξουν την με κόπο εγκατεστημένη τάξη πραγμάτων για την μικρή τους κοινωνία. Ο Ντίμα είναι ένας ασήμαντος άνθρωπος αντιμέτωπος με ένα ισχυρό σύστημα γραφειοκρατίας. Όταν με κόπο καταφέρει να τους πείσει για την κρισιμότητα της κατάστασης, το εμπόδιο με το οποίο θα βρεθεί αντιμέτωπος είναι η προάσπιση των συμφερόντων των αρχών της πόλης και το ξεσκέπασμα των δολοπλοκιών που η συγκεκριμένη κατάσταση θα προκαλέσει. Μπορεί ο ρομαντικός ιδεαλισμός ενός ανθρώπου να αλλάξει την τάξη πραγμάτων σε μια βαθιά διεφθαρμένη κοινωνία;\ndurak«Ο Ηλίθιος» είναι μια ταινία που ακτινογραφεί την κοινωνία της μετακομουνιστικής πουτινικής Ρωσίας, μια κοινωνία όπου το ρουσφέτι και η διαφθορά κυριαρχούν, σε μια τάξη πραγμάτων οπού ο καθένας κυνικά φαίνεται να έχει αποδεχτεί αυτόν τον τρόπο λειτουργίας της κοινωνικής μηχανής. Οι ιθύνουσες αρχές πλουτίζουν εξασφαλίζοντας το μεγαλύτερο κομμάτι της κρατικής πίτας προς ίδιον όφελος, και οι κοινωνικά ασθενέστεροι είναι παρατημένοι σε μια διαβρωτική εξαθλίωση. Ο Bykov δεν αγιοποιεί τους κοινωνικά αδύναμους, αλλά αντίθετα τους παρουσιάζει συμβιβασμένους και εξοικειωμένους με την λογική αυτής της άδικης συνθήκης. Ο μόνος που αντιλαμβάνεται το παράλογο αυτής της κατάστασης είναι ο κεντρικός ήρωας που στην προσπάθεια του να επιφέρει δικαιοσύνη, αντιμετωπίζει ανθρώπους που το μόνο που τους αφορά είναι η καθημερινή τους επιβίωση, και η διατήρηση της ήδη υπάρχουσας τάξης. Σε έναν τέτοιο κυνικό κόσμο, ο αλτρουϊστής, αυτός που έχει μια άλλη ηθική καθαρή και ιδεαλιστική, είναι απλά ηλίθιος.\nthe foolΟ Yuriy Bykov φτιάχνει μια δυνατή κοινωνική ταινία, με αιχμηρές πολιτικές αναφορές. Η ιστορία διαδραματίζεται σε μία μόνο νύχτα, και η αφήγηση της είναι έντονη και αγωνιώδης. Όμορφα σκηνοθετημένη και δυνατά ερμηνευμένη, η ταινία σε πολλά σημεία γίνεται παραπάνω επεξηγηματική, αποκτώντας έτσι μια τάση για διδακτισμό. Ευτυχώς όμως αυτό δεν καταφέρνει να την αποδυναμώσει ολοκληρωτικά. «Ο Ηλίθιος» είναι μια ταινία που όπως και το περσινό «Λεβιάθαν», αν και χρηματοδοτήθηκε από το Υπουργείο Πολιτισμού της Ρωσίας , δεν έκανε καμία υποχώρηση σε ότι αφορά την πρόθεση της να απεικονίσει την κοινωνική κατάσταση της χώρας, παρόλο που ο αρμόδιος υπουργός δήλωσε οτι δεν θα ξαναχρηματοδοτήσει ταινίες που παρουσιάζουν αρνητική εικόνα για την Ρωσία.\nΣΥΝΟΨΗ Ένας υδραυλικός, ο αθώος και ιδεαλιστής Ντίμα αφιερώνει τον ελεύθερο χρόνο του μελετώντας για να γίνει μηχανικός. Ένα βράδυ πηγαίνοντας σε μια εργατική πολυκατοικία για μια διαρροή αντιλαμβάνεται ότι το πολυώροφο κτίριο όπου στοιβάζονται δεκάδες οικογένειες πρέπει να εκκενωθεί γιατί υπάρχει άμεσος κίνδυνος να καταρρεύσει. Τρέχει να ειδοποιήσει τη δήμαρχο και τις δημοτικές αρχές, όμως καταλαβαίνει ότι τα πράγματα δεν είναι όπως φαίνονται. Ο Ντίμα περνάει όλη τη νύχτα κυνηγώντας τους διεφθαρμένους τοπικούς αξιωματούχους σε μια απεγνωσμένη προσπάθεια να σώσει εκείνους που η καλή κοινωνία έχει αποφασίσει να ξεχάσει.\nΒραβεία • Best Actor Award (Artem Bystrov) - Locarno International Film Festival 2014, • Ecumenical Jury Prize for Humanism - Locarno IFF 2014, • First Prize & Special Mention of the Junior Jury - Locarno IFF 2014 • Βραβείο Καλύτερου Σεναρίου - Sochi Film Festival 2014 • Βραβείο Καλύτερης Ταινίας - Les Arcs Film Festival 2014 • Βραβείο Διεύθυνσης Φωτογραφίας - Les Arcs Film Festival • Βραβείο Επιτροπής Νεότητας - Les Arcs Film Festival